text:
Orðaskiftið á fólkatingi um Føroyar er pínligari enn pínligt. Og enn pínligari verður tað, tá ið varaløgmaður í sambandslandsstýrinum, sum hækkaði blokkstuðulin, lastar fólkatingsumboð fyri at bidda pengar úr Danmark. Í hesum sjónleikinum køvast okkara ríku møguleikar sum tjóð og land, ið kann virka javnsett millum onnur
Mátti hyggja fleiri ferðir. Tá ið eg las tær røður og tær samtyktir, ið fólkatingsumboðini úr Føroyum høvdu havt í sambandi við eitt orðaskifti um tann sonevnda “ríkisfelagsskapin”. Tí væl visti eg, at sambands- og ES-hugsanin hevur verið boðskapurin og málið hjá báðum umboðum. Men ber tað veruliga til, at vit skulu bakka aftur í amtstíðina eftir so stuttari tíð?
Jú, mín sann. Røðurnar og samtyktirnar vóru sum at lesa “Folketingstidende” ella “Amtstidende for Færøerne (Dimmalætting)” frá tíðini áðrenn fyrra heimsbardaga.
Her varð tosað um og takkað fyri pening og hjálp frá donsku stjórnini. Og biðið um meira. Her var ongin stoltleiki, ongin visjón og ongin trúgv uppá okkara egna fólk og land í heiminum. Hetta er sera pínligt fyri okkum sum tjóð. Og tað skapar ikki virðing millum onnur.
Varaløgmaður og stoltleikin
Enn pínligari og margháttligari verður tað tó, tá ið varaløgmaður, Annika Olsen, fer í miðlarnar at finnast at Edmundi Joensen fyri hansara bidding um pengar úr Danmark. Hon tosar um, hvar “æran og stoltleikin er”.
Annika Olsen er varaløgmaður í tí samgongu, sum skrivaði undir uppá og var í Danmark fyri at bidda um 150-200 mió. kr. meira um árið. Og sum hevur hækkað blokkstuðilin hvørt ár síðani 2011. Samstundis sum tey hava býtt stórar peningaupphæddir og virðir út til ein part av føroyingum, meðan tey miðal- og lægstløntu hava fingið stóra eykarokning í pensjónsskatti og øðrum.
Hesin sjónleikur, ið gongur fyri seg, hevur bert til endamáls at fjala veruleikan og at rura okkum í øll í blund, so at onki skal henda og tey somu skulu ráða í Føroyum: Danmark og teir sterkastu valdsbólkarnir í Føroyum.
Tann stóri sjónleikurin
Fari tí at loyva mær at lýsa veruleikan, sum hann er:
Landsstýrisflokkarnir í Føroyum og tey føroysku fólkatingsumboðini kappast um at bidda um ymsar peningaveitingar frá Danmark, ið tey vilja brúka til at verða afturvald millum føroysku veljararnar. Afturfyri rósa tey donsku stjórnini og gera alt fyri at fjala tey veruligu og mótstríðandi áhugamálini. Og gera alt fyri at taka av dagsskránni teir ríku og stóru møguleikar, ið vit hava fyri at samstarva og menna okkum sum sjálvstøðugar tjóðir.
Tá ið so leiktjøldini stundum skrædna og veruleikin stendur nakin á pallinum – sum tá ið Danmark boykottar Føroyar og tekur avgerðir yvir høvdið á okkum, ið kunnu raka okkum sera meint. – Ja, so hoppa og dansa okkara fremstu føroysku umboð uppi á pallinum til tess, at vit skulu hyggja at teimum og ikki skulu síggja veruleikan. Soleiðis at leiktjøldini kunnu dragast fyri aftur, og vit kunnu rurast í svøvn og onki skal henda.
Ongantíð havt so sambandskt stýri í nýggjari tíð
Og veruleikin er tíverri eisini hesin:
Vit hava ongantíð havt eitt so sambandskt landsstýri í nýggjari tíð við Fólkaflokkinum, Sambandsflokkinum og Miðflokkinum á odda.
Tey hava hækkað blokkstuðulin – og í einum og øllum svorið Danmark trygdareið. Tey hava miðvíst atkvøtt ímóti og steðgað øllum málum um egna stjórnarskipan og øllum stigum á fullveldisleið.
Tey hava niðurlaðað tjóðarbygging, ið ættarlið hava bygt upp – í flogfelag okkara, í bankavirksemi og øðrum stovnum, har enn ikki samskiftið millum nevnd, leiðslu og starvsfólk er á føroyskum í dag.
Tey hava avtikið Landsbankan og flutt meira vald til Danmarkar og ES í fíggjarmálum og lógarmálum (bankastýring, avlurtingarpakkar o.a.).
Tey lata førleikar, ognir og vald fara av landinum í týðandi vinnum – fiskivinnu, alivinnu, KT-vinnu, byggivinnu. Og tey høvdu samtykt eisini at geva størstu tunnilsverkætlan nakrantíð og inntøkur í ókomin ár til útlendskar spekulantar (fólksligt trýst steðgaði tíbetur hesum í seinastu løtu).
Og við sínum víðgongda høgrapolitikki undirgrevur landsstýrissamgongan vælferðarskipanir fyri alt fólkið í Føroyum. Økir um skuldina, samstundis sum hon hevur brúkt pengar frá framtíðini. Hon hevur stýrt so illa, so skeivt, við so ringari rættartrygd og fyri so fá, at fólk venda sær frá politisku skipanini og kunnu missa álitið å, at vit duga og kunnu skapa eitt nútímans sjálvstøðugt og sjálvbjargið samfelag fyri øll.
Tí skal fólkið í Føroyum taka ræðið
Tað hevur tí ongantíð verið meira neyðugt enn nú, at fólkið í Føroyum tekur ræðið í egnum landi. Tað er amboðið til at byggja einar Føroyar, har øll hava somu rættindi og møguleikar at skapa eitt frælst lív við sømd, felagsskapi og samhaldsfesti. Og tað er amboðið til at skapa veruligt samanhald um at samstarva undir egnum samleika á jøvnum føti við Danmark og onnur lond.
Vit eru millum heimsins ríkastu lond við tí ófatiliga tilfeingi og teimum møguleikum vit hava í okkara fólki, í okkara mentan og við ríkidømi á sjógvi og landi. Hugsið tykkum, hvussu nógv vit kunnu skapa og vera errin av, tá ið vit ikki skulu stríðast um at bidda pengar og geva øðrum ábyrgdina fyri okkara framtíð og lívsgrundarlagi. Men siga og prógva: At hetta megna vit – saman í Føroyum.
Høgni Hoydal


c: text/html

text:
Amorinir í luftini er síðsta bókin í rø...
Amorinir í luftini er síðsta bókin í røðini Tey í sætta, sum Trine Juul Hansen hevur skrivað. Tey í sætta ...
Bókarøð um næmingar í sætta flokki
Bókarøð um næmingar í sætta flokki
Hetta er næst seinasta bókin í røðini u...
Hetta er næst seinasta bókin í røðini um Tey í sætta eftir Trine Juul Hansen;
Ein røð um nakrar gentur og dreingir í ...
Ein røð um nakrar gentur og dreingir í einum púra vanligum sætta flokki
Tey í sætta er ein røð um nakarar gentu...
Tey í sætta er ein røð um nakarar gentur og dreingir í einum púra vanligum sætta flokki.

robotstxt: allowed

filter: keep


text:
Pål spælir væntandi sín seinasta dyst fyri 07 Vestur í morgin
ítróttur20-10-2017 - 22:19 - Jóanis Albert Nielsen
Í morgin er seinasta umfar á skránni í ársins EFFO-deild, og 07 Vestur spælir móti ÍF. ÍF endar nummar 10 í EFFO-deildini og flytir niður, men enn er óvist um 07 Vestur verður at síggja í EFFO-deildini næsta kappingarár, 07 Vestur endar nummar 9, sum vanliga flytir niður. Um B68 endar nummar 4 í 1. deild flytir 07 Vestur ikki niður.
Pål Fjelde kom til 07 Vestur í summar, og hevur hann víst gott spæl seinnuhálvu. Pål hevur spælt 12 dystir fyri felagið, og hevur hann skora eitt mál. Umboðsmaðurin hjá Pål, Annfinn Gaard, sigur at Pål hevur dámt sera væl í Vágum, men ætlanin er, at Pål skal spæla í næstbestu deildini í Norra komandi kappingarár, og tí verður ikki arbeitt í løtuni við at fáa sáttmála til hann í Føroyum.
Pål fer av landinum mánadagin.


text:
Átrokandi bústaðartørvur
Vælkomin til Tórshavnar kommunu
Fólkatalið í Føroyum er vaksandi, og tað er sera gleðiligt, tí vit ynskja jú, at okkara útisetar flyta heim, og at vit verða fleiri at byggja land. Tey eru nógv, ið vilja seta búgv í Tórshavnar kommunu, og tað fegnast vit somuleiðis um, tí vit hava brúk fyri teimum. Men tey hava eisini brúk fyri onkrum at flyta heima til. Hvar skulu tey búgva?
Eru tey heppin, so hava tey møguleika at leiga eina kjallaraíbúð í eitt ávíst tíðarskeið. Men, hetta er í flestu førum ein fyribils loysn, og tað eru ikki øll, ið eru so heppin, at tey kenna onkran, ið hevur eina tøka íbúð. Sum nú er, kunnu útisetar ikki skriva seg upp á ein biðilista til eitt grundstykki, tí til tað krevst, at tú ert búsitandi í kommununi, og tað er ein andsøgn í sjálvum sær.
Fleiri útstykkingar
Bíðilistin til grundstykki í Tórshavnar kommunu er langur, og tá alsamt fleiri fólk flyta til kommununa, gerst hann bara longri. Ti er sera umráðandi, at fleiri útstykkingar verða gjørdar fyri at nøkta bústaðartørvin.
Leiguíbúðir
Hóast tað eru nógv, ið vilja seta føtur undir egið borð, so er eisini tørvur á leiguíbúðum. Ung fólk og stakir uppihaldarar hava kanska ikki ráð til eitt stórt húsalán, serliga við teimum húsaprísunum, ið nú eru. Og tað er eisini dýrt at keypa eina íbúð, so tí hava nógv tørv á at kunnu leiga eina íbúð. Sum nú er, er tað sera torført at finna eina leiguíbúð, og húsaleigan er í flestu førum sera høg.
Tí eigur eitt komandi býráð eisini at virka soleiðis fyri, at íbúðarbygningar, har fólk kunnu leiga eina íbúð til ein sámuligan prís, verða veruleiki. Ein annar møguleiki eru tær sokallaðu lutaíbúðirnar, har tú keypur ein lut í íbúðini.
Lestraríbúðir
Kommunuskúlin verður í løtuni gjørdur um til lestraríbúðir, og tað gleðir meg at frætta, at arkitektarnir hava lagt stóra orku í at varðveita bygningin soleiðis, at eyðkennini hjá Kommunuskúlanum síggjast aftur. Havi starvast sum lærari í Kommunuskúlanum síðani loknan lestur í 2006, so eg havi eitt heilt serligt tilknýti til hendan søguliga bygning. Tá nú ov lítil politiskur vilji var til at varðveita Kommunuskúlan sum miðbýarskúla, er tað hóast alt at frøast um, at tað eru ung fólk, sum fara at flyta inn í bygningin, og sostatt skapa lív í miðbýin.
Men tørvur er á enn fleiri lestraríbúðum, so vit mugu ikki steðga her. Og vit skulu eisini tora at hugsa meira øðrvísi og alternativt. Tað letur upp fyri fleiri møguleikum.
Sum størsta kommuna í landinum hevur Tórshavnar kommuna sostatt stórar avbjóðingar fyri framman. Tí er tað sera umráðandi, at eitt komandi býráð tekur átrokandi bústaðartørvin í størsta álvara. Hetta krevur íløgur, og ávaringar um ein ovurhitaðan búskap og eina byggivinnu, ið ikki megnar at fylgja við, gera ikki hesa avbjóðing lættari. Men við skynsamari fíggjarstýring og langtíðar ætlanum fram um bráðfeingi og lappaloysnir, eigur hatta at kunna bera til.
Latið okkum hava eina høvuðsstaðarkommunu, ið setir borgaran í miðdepilin!
Malan Eyðunsdóttir
Valevni á lista E


text:
Á samkomu í Müllers Pakkhúsi seinnapartin í dag avdúkaði Heðin Mortensen vinnandi uppskotið, umframt uppskotið á øðrum og triðja plássi. Sjey uppskot komu inn.
Umframt heiðurin fær vinnandi uppskotið 350.000 krónur. Dómsnevndin mælir samstundis til, at felagið ZETA architects verður tengt at kommununi sum ráðgevi í framhaldandi arbeiðinum at menna miðbýin í Havn.
Um vinnandi uppskotið
ZETA architects skjóta millum annað upp at taka niður forðingar og avmarkingar í miðbýnum, eitt nú nakrar grótgarðar. Niðasti partur av Tinghúsvegnum verður lagdur um soleiðis, at Tinghúsið fær frægari atgongd, samstundis sum Vaglið fær eitt víðari og dámligari skap.
Við Vestaruvág er skotið upp at leggja nýtt mentanarhús á Skálatrøð. Saman við havnarlagnum skal hetta gerast eitt týdningarmikið rúm fyri mentan og list. Á økið við Eystaruvág er skotið upp at byggja íbúðir inn móti berginum. Tær verða lagdar soleiðis, at gongt er út á grønar tekjur. Sama er galdandi fyri uppskotið á Skálatrøð, har lendið partvíst verður endurskapað, sum tað einaferð var - nú í nýggjum líki.
Havnará skal eisini verða latin upp á ávísum strekkjum fyri at fáa gamla og tiltikna áartutlið aftur í miðbýin.
Projektuppskotið til Steinatún er býarkent og leggur dent á at skapa eitt nútíðar býarrúm. Samstundis eru her fleiri onnur átøk, sum stuðla upp undir ætlanina. Uppskotið vísir á eina ferðsluskipan, har tvær ljóskurvar, onnur beint eystanfyri og hin beint vestanfyri, gera tað lætt og trygt at ganga tvørtur um torgið.
Verandi bygningurin sunnan fyri Steinatún fær eftir uppskotinum eina opna stovuhædd, har gongt er gjøgnum bygningin, og skotið verður upp, at hann fær eina eyka takhædd við trappurúmi løgdum uttan á verandi bygningin. Tær sveimandi hálvtekjurnar geva møguleika fyri, at fólk verða savnað undir tekjum, har tað verður turt, eitt nú hjá teimum, sum bíða eftir bussi, samstundis sum tekjurnar binda saman bygningar og býarrúm.
Úr úrskurðinum hjá dómsnevndini
3. virðisløn
Fyri uppskotið á triðja plássi verða latnar kr. 75.000. Í úrskurðinum hjá dómsnevndini stendur millum annað:
Uppskotið vísir í myndum eina røð av hugskotum til, hvussu bøtt kann verða um ymisk støð í býnum. Til dømis er eitt teirra at byggja eitt nýtt hús móti Tórsgøtu á plássinum við býráðshúsið, eitt hús har báðar tær niðastu hæddirnar eru úr glasi og við skoti ígjøgnum, so at sól sleppur framat og útsýni verður út yvir Vesturbýin.
Triðju virðislønina fær Kontrast, byggilist og byggifrøði við Mayfinni Norðoy, Onnu Trónd Hansen, Annie Heinesen og Lailu Simonsen
2. virðisløn
Fyri uppskotið á øðrum plássi verða latnar kr. 150.000. Í úrskurðinum hjá dómsnevndini stendur millum annað:
Uppskotið greiður frá týdninginum, tað hevur, at varðveita verandi dám og støddir í Havnini og at arbeiða út frá hesum grundarlagi. Hetta sæst í uppskotinum til eina bústaðabygging á Skálatrøð, sum í húsastøddum og tilfari vil fáa eitt samband við gamla býlingin úti í Bø. Tað sæst eisini í uppskotinum til íbúðabygging og fornminnissavn í Álakeri. Her sæst, at uppskotssetararnir hava eina neyva fatan av byggimøguleikum í rúmd og tilfari.
Aðru virðislønina fær MAP arkitektar við Heidi H. Poulsen, Rúna Abrahamsen, Ova Mortensen, Suna E. Jakobsen, Sverra Heinesen, Janusi Petersen og Steen Balle.
1. virðisløn
Fyri uppskotið á fyrsta plássið verða latnar kr. 350.000. Í úrskurðinum hjá dómsnevndini stendur millum annað:
Uppskotið spennir frá heildini niður í serlutir og myndar eina hugsjón um ein samanhangandi og fjølbroyttan miðbý. Uppskotið tekur støðu til býarætlan, byggilist, býarrúm og útbúnað, sum eigur at vera í býarrúmunum.
Fyrstu virðislønina fær ZETA architects við Ragnari Zachariassen og Søreni Yde Jensen
Um kappingina
Tað var í januar 2014, at býráðið bjóðaði føroyskum arkitektum og arkitektavirkjum til eina hugskots- og prosjektkapping um miðbýin. Kappingin var býtt sundur í tvær høvuðsuppgávur - eina prosjektkapping um økið kring Steinatún, frá Kongagøtu oman til Sverrisgøtu, og eina heildarætlan fyri eitt ásett øki fyri allan miðbýin. Samlaða dømingin byggir á eina vektaða døming, har hugskotskappingin um heildarætlanina fyri miðbýin telur 60 prosent í samlaðu dømingini, og uppskotið í prosjektkappingini um økið kring Steinatún telur 40 prosent.
Ein dómsnevnd hevur seinastu dagarnar mett um uppskotini, sum komu inn. Í dómsnevndini hava sitið Gunnar Hoydal, sum í nógv ár var býararkitektur í Tórshavn. Føroyski arkitekturin Turið Mohr hevur eisini verið dómari. Og so hevur professarin á Københavns Universitet, Ellen Marie Braae, eisini mett um uppskotini, sum eru komin inn. Ellen Marie Braae hevur granskað innan býarskipan, og hevur drúgvar royndir sum dómari í arkitektakappingum. Hini í dómsnevndini eru Heðin Mortensen, borgarstjóri, Jógvan Arge, 1. varaborgarstjóri, Elin Lindenskov 2. varaborgarstjóri, Jákup Egholm Hansen, tekniskur stjóri, Jóan Petur Hentze, trivnaðarstjóri, Súsanna á Dul, handilsleiðari í miðbýnum og Teresa Kreutzmann, leiðari á Kunningarstovuni. Nakrir ráðgevarar hava eisini verið knýttir at dómsnevndini sum serfrøðingar á serligum økjum. Henrik Dorn-Jensen frá Rambøll hevur ráðgivið um ferðsluviðurskifti, Malan í Jákupsstovu, lendisarkitektur um lendisviðurskifti, umframt býarskipanardeildin, tekniska deild og mentamáladeildin hjá kommununi.
Bárður Johannesen og Eyð Strøm á býarskipanardeildini hjá Tórshavnar kommunu hava verið samskiparar og skrivarar hjá dómsnevndini.
Nú byrjar arbeiðið hjá býráðnum at fremja uppskotini í verki. Í røðu síni í Müllers Pakkhúsi segði Heðin Mortensen millum annað:
- Lat meg siga beinanvegin, at vit, sum sita í býráðnum, leggja stóran dent á miðbýin. Vit eru farin undir eina skipaða tilgongd at menna hetta økið í býnum. Hetta sæst aftur í fíggjarætlanini fyri 2014, har býráðið hevur sett av pening til miðbýarætlanina umframt at peningur eisini er settur av til fríðkan av býnum, spælipláss í miðbýnum og gongugøtuna.
- Íløgurnar eru stórar – tað vita vit. So nú skulu vit skulu finna neyðugu fíggingina. Men hetta sær ótrúliga spennandi út. Tí eri eg onga løtu í iva um, at býráðið fer at arbeiða av øllum alvi fyri at fáa sett ferða á menningina av miðbýnum.
Vinnandi uppskotið fær 350.000 krónur. Uppskotið á øðrum plássi fær 150.000 krónur, og uppskotið á triðja plássi fær 75.000 krónur.
Endamálið við arkitektakappingini er at menna høvuðsstaðin og tryggja byggilistarligu kósina í miðbýnum nógv ár fram í tíðina.
Skipað verður fyri almennari framsýning í Müllers Pakkhúsi við øllum uppskotunum. Framsýningin byrjar 27. mai og endar 9. juni.


text:
Deild Rokning
Deild Rokning er ein tænasta frá Føroya Tele, har fyritøka og starvsfólk eru felags um ágóðar og útreiðslur. Við Deild Rokning fær virkið fastar útreiðslur, og starvsfólkið fær ágóðan av avsláttar avtalunum hjá virkinum.
Deild Rokning merkir stutt sagt, at virkið og starvsfólkið avtala eina ávísa upphædd á haldinum, sum virkið rindar hvønn mánað, og fer nýtslan uppum, sendir Føroya Tele rokning beinleiðis til starvsfólkið fyri meirkostnaðin.
Deild Rokning kann nýtast bæði til fartelefon, breiðband privat og fastnettelefon.
Fyrimunir fyri virkið
- Fyritøkan rindar fasta upphædd av samlaðu rokningini
- Føroya Tele sendir rokningina fyri meirnýtslu beinleiðis til starvsfólkini
- Smidlig tænasta, tí prísloftið kann vera ymiskt frá starvsfólk til starvsfólk
- Ókeypis tænasta
Fyrimunir fyri starvsfólkið
- Frí fartelefon við príslofti
- Skjótari breiðband, við bert at gjalda meirkostnaðin
- Eina fartelefon til bæði privat og arbeiði


text:
B.Sc í vistfrøði
Bachelor of Science in Biological Ecology
- Gev gætur: Allar lívfrøðiútbúgvingarnar verða bodnar út annaðhvørt ár - næstu ferð í 2018.
- Lestrartíðin er 3 ár og telur 180 ECTS.
- Lokin útbúgving gevur rætt til heitið Bachelor of Science, stytt B.Sc.
- Útbúgvingin fer fram á Náttúruvísindadeildini (NVD).
- Umleið 8 lesandi verða tikin upp til útbúgvingina.
- Lestrargjald:
- Fulltíðarlestur: Ókeypis fyri borgarar í danska ríkinum o.ø. Norðurlondum.
- Skiftisnæmingar: Ókeypis fyri borgarar í danska ríkinum o.ø. Norðurlondum.
- Stakgreinir: 200 DKK/ECTS.
- Til ber at søkja um upptøku elektroniskt. Umsóknarbløð og leiðbeining eru at finna HER – vinarliga les leiðbeiningina væl, áðrenn tú fyllir umsóknarblaðið út.
- Umsóknarfreistir síggjast HER
Endamál
Endamálið við útbúgvingini er at geva lesandi kunnleika og førleikar til, at arbeiða innan vistfrøði ella halda fram við víðari lestri uttanlands.
Skipan av útbúgvingini
Útbúgvingin er skipað sum 3-ára bachelorútbúgving eftir altjóða leisti, men sum nakað serstakt, tekur undirvísingin støði í føroysku náttúruni og teimum plantum, djórum og fólkum, sum liva í Føroyum. Útbúgvingin gevur hollar lív- og vistfrøðiligar førleikar.
Fyrsta hálvtannað árið hava allar tríggjar lívfrøðiútbúgvingarnar á Náttúruvísindadeildini felags undirvísing. Tær tríggjar lívfrøðiútbúgvingarnar eru B.Sc í vistfrøði, B.Sc í havlívfrøði og B.Sc í mýlalívsvísindum.
Eftir hálvtannað ár verða tær tríggjar útbúgvingarnar skildar sundur í lestrarleiðir við hvør sínum fakliga serøki. Síðstu lestrarhálvuna er 3/4 av tíðini sett av til at skriva bachelor-ritgerð, sum telur 22,5 ECTS. Øll hini skeiðini í útbúgvingini telja 7,5 ECTS.
Bygnaður
Innihald
Á vistfrøði útbúgvingini arbeiðir tú til dømis við fiskastovnum og stovnsrøkt, føðslugrundarlagnum í havinum og við vistfrøði á landi.
Tú fært høvi at kanna árinini av alheimsupphitingini á sjógvi og landi, umframt at lýsa ymisk sløg av dálking og hvussu dálkingin ávirkar menniskju, djór, plantur og smáverur.
Tú fært førleikar at avmarka, seta fram og greina vistfrøðiligar spurningar. Tú lærir at tulka rá kanningarúrslit og seta tey í eitt fakligt, vinnuligt og samfelagsligt høpi.
Flestu skeið eru løgd soleiðis til rættis, at tú skiftir ímillum ástøði, starvsstovuvenjingar og feltarbeiði. Summi skeið verða eisini hildin um summarið.
Próvtøkur
Próvtøka í skeiðunum er vanliga beint eftir, at undirvísingin er lokin. Í ávísum skeiðum telja innlatingar av uppgávum- ið verða givnar, meðan skeiðini eru í gongd- við í endaliga próvtalinum.
Upptøkutreytir
Treyt fyri upptøku er, at umsøkjari hevur miðnámsprógv við:
- alisfrøði á B-stigi
- støddfrøði á B-stigi
- evnafrøði á B-stigi
Miðaltalið í hvørjari av nevndu lærugreinum skal vera í minsta lagi 4 eftir 7-stiganum ella 7 eftir 13-stiganum. Miðaltalið verður roknað av skrivligum og munnligum próvtalsúrslitum og av endaligum ársmetum.
Verður søkt eftir kvotu 2, kunnu aðrar fortreytir við javnsettum kunnleikastøði góðtakast eftir nærri meting.
Framtíðarmøguleikar
Útbúgvingin gevur tær fjøltáttaðar starvsmøguleikar í almennari fyrisiting og privatum fyritøkum. Nøkur dømi eru:
- sum umhvørvisráðgevi – td. innan burðardyggari menning
- á granskingarstovnum
- sum vísindajournalistur
- í undirvísing
Framhaldandi útbúgving
Sum B.Sc. í vistfrøði hevur tú eitt gott fakligt grundarlag til framhaldslestur á masterstigi uttanlands.
Nærri kunning
Nærri kunning fæst við at venda tær til lestrarvegleiðingina: NVD-studvegl(at)setur.fo, ella við at venda tær til Jónrit Halling, útbúgvingarleiðara, jonrith(at)setur.fo.


text:
1948
Innihaldsyvirlit
Hendingar[rætta | rætta wikitekst]
- 1. januar - Funnings sóknar kommuna verður alment tikin av, og nýggju kommunurnar Funnings kommuna og Gjáar kommuna koma í hennara stað.
- Tíðindablaðið Føroya kunngerðasavn A og B verður útgivið fyrstu ferð.
- 1. apríl - Heimastýrislógin kom í gildi eftir at Danmark og Føroyar høvdu verið hersett av Týsklandi og Bretlandi ávíkavist.
- 14. mai - Ísrelska ríkið verður stovnað; arábiska-ísraelska kríggið brestur á.
- 22. mai og 23. mai - Tjóðveldisflokkurin varð stovnaður.
- 12. mai - Andrass Samuelsen verður fyrsti Løgmaður undir Heimastýrislóguni.
- Merkið verður viðurkent av donskum myndugleikum sum tjóðarflagg føroyinga.
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
- 3. februar - Henning Mankell, svenskur rithøvundur (d. 2015).
- 30. mars - Óli Breckmann, føroyskur politikari og løgtingslimur.
- 31. mars - Al Gore, amerikanskur varaforseti.
- 28. apríl - Sir Terry Pratchett, enskur fantasirithøvundur (d. 2015)
- 28. juni - Kathy Bates, amerikonsk sjónleikarinna.
- 26. september - Olivia Newton-John, avstralsk sjónleikarinna og songkvinna.
- 14. november - Karl Bretaprins
- 3. desember - Ove Joensen, føroyskur rógvari. (d. 1987)
- 21. desember - Samuel L. Jackson, amerikanskur sjónleikari.
- 31. desember - Donna Summer, amerikonsk songkvinna (d. 2012)
Andlát[rætta | rætta wikitekst]
- 30. januar - Mahatma Gandhi, indiskur sjálvstýrisleiðari (f. 1869)
- 1. september - Janus Djurhuus, føroyskur yrkjari og Áarstovubróðir. (f. 1881)


text:
Føroyska Sjómansmissiónin
07.01.2017 - 19:54
Klokkan 13 í dag kom nýggja uppsjóvarskipið Høgaberg, hjá Framherja í Fuglafirði á Fuglafjørð.
Skipið er keypt úr Norra. Skrokkurin er bygdur í Polen og skipið var gjørt liðugt á Stadyard í Norra.
Høgaberg er frá 2015, er 69,9 m. langur og 15 m. breiður og lastar uml. 2500 tons.
Føroyska Sjómansmissiónin ynskir Framherja til lukku og Guds signin við Høgabergi.
Eigararnir Elisabeth og Anfinn Olsen fingu handaði blómutyssið frá kommununi.
Á myndini frá brúnni standa frá vinstru, Høgni Hansen, og norski skiparin og ein av fyrrverandi eigarunum Per Jan Kvalsvik.
Meira frá Føroysku Sjómansmissiónini her


text:
Hegnsýnið nýtir nú teldil
Í longri tíð hevur hegnsýnið í Sunda kommunu arbeitt við at skráseta hvar bøgarðarnir eru og hvør eigur at halda teir.
Í dag varð komið so mikið væl áleiðis, at hegnsýnið fer at sýna garðarnar við teldli.
Av teimum 11 bygdunum, sum eru í kommununi, er bara Hósvík vetrarfriðað. Tískil er arbeiðið hjá hegnsýnisnevndini umfatandi. Vónandi fer nýggja tøknin at lætta um.
Kortið og forritini sum brúkt hevur fyritøkan Munin útvegað. Ætlanin er, at innan heilt stutta tíð skulu upplýsingar um hvar bøgarðarnir eru og hvør eigur at halda liggja tøkir hjá øllum at síggja á heimasíðuni hjá kommununi.
Á myndini síggjast tveir av limunum í hegnsýnisnevndini, nevniliga Hans Andreas Dahl og formaðurin Gunnar Joensen saman við borgarstjóranum Heðin Zachariasen.


text:
Lýsingarnummar: 12554
Standur: Brúkt
Prísur: 190.000 kr.
Lýsing
Peugeot 2,0 HDI 508 Exclusive 163 HK diesel
Talan er um ein Peugeot persónbil frá 2013 alt í útstyr ,bilurin er sera væl hildin, øll eftirlit eru gjørd
Bilurin hevur nýliga fingið eina ½ lakering vegna steinsløg og SMS Buglur, bilurin er sera sera økonomiskur at koyra við, ( koyrir upp til 25 KM /Liturin, og hann hevur verði hvørt ár til Tidy Car viðger, so hann er í sera góðum standi til sølu fyri umleið 190 túsund KR. Nyprísurin vær omanfyri
400 túsund KR. Bíligari bilur kann møguliga ganga inn í keypið ,
Tectyl botn rust viðgerð
Kraftar sera gott
Og ikki at gloyma ; Koyrir sum ein dreymur
Spurningar vinarliga ring á 229149.
Neyðugt er at rita inn fyri at seta spurning.


text:
Stór skrímsl gráta ikki
Bókadeild Føroya Lærarafelags
100,00 kr
Spar 20,00 kr
- Síður: 30
- Útgávuár: 2006
- Upprunamál: føroyskt
- Innbinding: innbundin
- Rithøvundur: Rakel Helmsdal
- Myndir: Áslaug Jónsdóttir
Onnur bókin, sum er grundað á norðurlendskt samstarv, sum greiðir frá um stóra skrímsl, sum, sjálvt um tað er stórt, kann vera ólukkuligt, tí at tað heldur lítla skrímsl duga alt betur.
Alt, ið lítla skrímsl ger, er pent og vakurt. Stóra Skrímsl dugir onki! Hann verður keddari og keddari, men lítla skrímsl varnast tað ikki. Onki, sum Stóra Skrímsl ger, nyttar nakað. hvat skal hann gera? Stór skrímsl gráta jú ikki...


text:
Mánadagin 4. Mars, verður premiera av leikinum Harlekin á Leirvíkar skúla. Leikurin er framleiddur í samstarvið við Listaleypin. Næstu 4 dagarnar verður spælt á skúlum.
Mikudagin 6. mars, hósdagin 7. mars og fríggjadagin 8. mars kl. 18.00 eru tað sýningar í Klingruni í Norðurlandahúsinum kl. 18.00.
Tað er eitt sera væl upplagt tónleikalið, ið saman við dansarum og sjónleikarum trína inn á pallin í stuttligum búnum, við tónleiki, dansi og sjónleiki, so at vit øll fáa eina festliga uppliving.
Tað er tónasmiðurin Kári Bæk, ið hevur hevur komponerað nýggjan tónleik til hesa sýning. Leikurin er bygdur á søgu hjá Ulf Lӧfgren. Gunnvá Zachariasen leikstjórnar, og tað er Anna Kristin Bæk, ið hevur týtt søguna og gjørt búnar og pallmynd.
Harlekin er ein sera visuellur leikur har tónleikur og sjónleikur, dansur, skemt og álvari verður flættað saman í eina litríka heild.
Sjey tónleikarar spæla saman við dansarum og sjónleikara.
Tey eru:
Pantalone: Jákup Dahl - Harlekin: Christian From - Kolumbina: Kataya R. D. Nielsen
Soleiðis byrjar søgan um Harlekin. Harlekin er partur av einum sjónleikarabólki, sum kemur til ein bý. Hansara leiklutur í bólkinum, er at vera tann klodduti býttlingurin, sum hini flenna at. Hendan leiklut dámar honum tó einki. Hann vil ikki vera býttlingurin, sum hini gera gjøldur burtur úr. Tískil ætlar hann sær at rýma úr bólkinum.
Tað, ið eftir er av søguni, hava tit møguleika at koma í Norðurlandahúsið og síggja og hoyra útav....


text:
Rokning 4, avritsmappa er partur av bókaheild til undirvísingina í støddfrøði í 4. flokki.
Høvuðspartarnir í ROKNING 4 eru:
Bókarøðin ROKNING leggur dent á trý høvuðsøki:
• At arbeiða praktiskt, granskandi og skapandi í fjølbroyttum virksemi
• At laga læringina til hvønn einstakan næming
• Fakligt innihald og stigvísa framtøku
Tillagað læring
Kapitlarnir í grundbókini eru skipaðir soleiðis, at miðað verður eftir at laga læringina til næmingar á ólíkum fakligum stigum. Týdningarmesta keldan til tillaging er Lærarabókin.
Til hvørja síðu í grundbókunum eru uppskot um, hvussu undirvísingin kann verða gjørd einfaldari, og hvussu hon kann verða gjørd meiri avbjóðandi hjá teimum næmingum, sum hava tørv á tí. Hetta ger tað lættari hjá læraranum at fremja næmingalagaða undirvísing
við dygd og hugdýping í huga.
Fakligur greidleiki og umhugsni
ROKNING veitir eina neyva lýsing av málunum í námsætlanini á hvørjum stigi. Tey eru at finna í innganginum til Lærarabókina. Í Lærarabókini stendur somuleiðis, hvørji faklig mál eru tey mest viðkomandi í hvørjum kapitli. Harumframt eru málini neyvari lýst fyri hvørja síðu í grundbókunum.
Tí er lættari at draga fram júst hesi málini, tá ið arbeiðið verður fyrireikað, útint og/ella eftirmett, og tá ið tað verður viðgjørt saman við næmingunum:
• Hvat er tað, vit nú fara at læra? Hvat vita vit um hetta evnið frammanundan?
• Hvørji týðandi faklig evni hava vit lært av hesum virkseminum og hesum uppgávunum?
Rokning 4a er partur av bókaheild til undirvísingina í støddfrøði í 4. flokki. Undirvísingarheildin førir næmi...
Rokning 4a er partur av bókaheild til undirvísingina í støddfrøði í 4. flokki. Undirvísingarheildin førir næmi...


text:
Kvøld- og ungdómsskúlin
Kvøld- og ungdómsskúlin í Runavíkar kommunu hevur heimasíðu á www.kurk.fo.
Á síðuni eru tey útboð, ið eru til komandi kvøldskúlavetur, sum byrjar eftir heystfrítíðina og endar fyri páskir.
Sum nakað nýtt er tað soleiðis, at tað bert ber til at gjalda fyri skeiðini á heimasíðuni. Tá ið tú hevur goldið, ert tú tilmeldaður valdað skeiðið.
Tá ið tað er fult teknað, ber til at koma á ein bíðilista. Tit koma á henda lista, við at senda ein teldupost til okkum.
Kvøldskúlaleiðari er Hans Michael í Mittúni.
Telefon: 237 133
Teldupost: kurk@kurk.fo


text:
Ítróttarfeløgini borðreiða til við Brúnna
Aftur í ár eru ítróttarfeløgini í Sundalagnum ein partur av tiltakinum við Brúnna. Feløgini skipa í felag fyri m.a. matsøluni á økinum.
Høvið verður at keypa smyrjibreyð, nýgjørdar vaflur við tilhoyri, pylsur og ymiskar drekkivørur. Og sjálvandi verður aftur møguleiki at keypa sær ein góðan sundabúff.
Sum nakað nýtt verður í ár høvið hjá børnunum at keypa ymiskt, ið tey sjálvi sleppa at grilla á bálinum uppi við skúlaøkið, aftaná barnatiltakið kl. 18.00.
Eisini skipa feløgini fyri ymsum kappingum á økinum, har børn og vaksin kunnu royna eydnuna.
Feløgini, sum eru við í ár eru ítróttarfeløgini KÍF, EB/Streymur, Talvfelagið Rókur, Sunda Judofelag, Sunda Róðrarfelag umframt Eiðis Ljómfelag.


text:
17.04.2018 - Av: fp
Familjuvikuskifti í Skálavík 1-3 juni
Vikuskiftið 1-3. juni bjóðar Javni aftur til familjutiltak á Deplinum í Skálavík. Tiltakið er ætlað familjum, ið hava eitt barn í aldrinum 0-14 ár við einhvørjum breki. Á skránni verður m.a. upplegg um evni, ið hava serligan týdning, tá familjan hevur serligar avbjóðingar.
Men ein líka so týdningarmikil partur av tiltakinum er, at familjurnar hittast, og hugna sær saman. Vit skapa karmar um at øll, bæði stór og smá, skulu fáa eina góða uppliving.
- Góðir karmar fyri alla familjuna bæði inni og úti
- Upplegg um viðkomandi evnir
- Heitir pottar
- Hugni
Pláss er fyri 10 familjum, og hvør familja fær egi kamar. Familjukømrini hava 4 sovipláss, við plássi fyri eini eyka uppreiðing. Kostnaðurin fyri alt tiltakið, íroknað gisting, mat o.a., er einans kr. 500 fyri hvønn vaksnan, um familjan er limur í Javna, annars kr. 700 fyri hvønn vaksnan. Børnini eru ókeypis, óansæð aldur.
Tekning hjá Javna á tlf 208090, ella við at senda ein teldupost til javni@javni.fo
SKRÁ KEMUR SEINNI


text:
Sum tit kanska hoyrdu í Kringvarpinum í kvøld, so fer Pál Joensen til Tallinn í Estlandi í næstu viku, at verða testaður av tiltikna svimjiserfrøðinginum Rein Haljand. Hetta er ein royndarverkætlan hjá Svimjisambandi Føroya, at fáa í lag eina skipan har Haljand regluliga testar okkara allarbestu úrvalssvimjarar, í Estlandi og/ella í Føroyum.
Haljand er doktari í ítrótti við sergrein í svimjing, sum síðani 1985 hevur verið tilknýttur serliga evropeiska svimjisambandinum LEN. Tað er hann sum í eini 20 ár hevur gjørt hesar serligu ‘kappingaranalysurnar’ frá EM og EJM, har man sær hvussu væl svimjararnir koma frá starti, hvussu teir splitta, og hvussu teirra frekvensur og armtakslongd er. Tað er eisini hann sum skipar fyri venjararáðstevuni í sambandi við EM. Hann er professari í kinesiology á lærda háskúlanum í Tallinn, og arbeiðir hartil nógv við at gera teknikkanalysur fyri evropeiskar svimjitjóðir.
Tað sum Pál skal í Estlandi, er at verða fyrst filmaður av Haljand, meðan hann svimur crawl og kanska onkra aðra grein. Haljand analyserar so teknikkin hjá Pál, og gevur ráð til Pál og Jón, um hvussu hann kann gerast betri. Tað verður eisini hugt at startinum og vendingini, og eftir sjálva greiningina verður so farið í hylin, at arbeiða við tí sum funnið er fram til.
Sum sagt, so er ætlanin at hetta skal verða eitt tilboð til fleiri svimjarar út yvir Pál, í tann mun sum Svimjisambandið hevur fíggjarliga orku, og í tann mun sum Haljand vil brúka orku uppá okkara svimjarar. Tað sigur jú seg sjálvt, at tað krevur eitt sindur av realitetssansi hjá okkum, at senda svimjarar til ein mann sum hevur arbeitt við svimjarum sum Alexander Popov og Jeanette Ottesen. Men hinvegin, so sá eg onkran danskan juniorsvimjara gera banalar fótfeilir í eini demovideo hjá Haljand í Kroatia, sum eg eri vísur í at heilt nógvir føroyskir juniorsvimjarar ikki høvdu gjørt.
So sum man sigur, tað er mest ein spurningur um pengar 🙂


text:
Minst tríggir fyrrverandi fíggjarmálaráðharrar og ein løgmaður høvdu fingurin á lofti í eini seinastu roynd at forða fyri, at løgtingi áleggur borgarunum skatt við afturvirkandi kraft. Men líka lítið hjálpti. Uppskotið varð samtykt við samgonguatkvøðunum fyri og andstøðuatkvøðunum ímóti.
Talan var um eitt av uppskotunum í pensjónsnýskipanarpakkanum, nevniliga broytingarnar í løgtingslógini um arbeiðsmarknaðareftirlønargrunnin, sum nú skal yvirtaka tann partin av pensjónini, sum fyrr hevur verið nevnd grundupphæddin.
Óhoyrt
Uppskotið snýr seg m.a. um at hækka inngjaldið til Samhaldsfasta úr 2,25 prosentum til 2,5 prosent og aftur til 3 prosent frá 1. januar 2019.
Trupulleikin er, at hækkingin til 2,5 prosent er galdandi frá 1. januar í ár. Og sostatt er talan um eina álíkning við afturvirkandi kraft.
Tað vóru tríggir fyrrverandi fíggjarmáaráðharrar á einum máli um, nevniliga Jørgen Niclasen úr Fólkaflokkinum, Bárður á Steig Nielsen úr Sambandsflokkinum og Karsten Hansen úr Miðflokkinum (sum situr á tingi sum eykamaður fyri Jenis av Rana).
Teir kallaðu málið fyri óhoyrt, og fingu eisini dyggan stuðul frá fyrrverandi løgmanni, Kaj Leo Holm Johannessen.
- Tað hevur ikki verið góð siðvenja at áleggja borgarunum skatt við afturvirkandi kraft. Tað er ikki hent fyrr, varð staðfest.
Ligið leingi í tinginum
Kristina Háfoss vísti málinum aftur. Um so er, at hetta ikki var í tráð við lóggávuna, so hevði málið verið víst aftur av umsitingini hjá løgtinginum. Tað er tað ikki, vísti landsstýriskvinnan á.
Kristina Háfoss greiddi tinginum frá, at málið varð lagt fram 15. desember í fjør at koma í gildi frá 1. januar at rokna, og at tað einki óvanligt er í tí.
Hon vendi kanónini móti løgtinginum aftur og vísti á, at tað er drúgva nevndarviðgerðin, sum er orsøk til at uppskotið ikki verður endaliga samtykt fyrr enn nú.
Ikki eykarokning, men regulering
Kristina Háfoss vísti á, at tað tó ikki verður talan um at senda skattaborgarunum eina eyka rokning fyri tey 0,25 prosentini, tey nú skulu rinda afturat til Samhaldsfasta fyri januar, februar, mars og apríl.
- Stýrið fer nú at hækka útgjaldið og regulera inngjaldið. Inngjaldið fyri restina av árinum verður so tillagað sambært hækkingini, sum var galdandi frá nýggjárinum, segði Kristina Háfoss.
Andstøðutinglimir øtaðust um, at tað ikki var komin eitt broytingaruppskot til triðju viðgerð, tí tey hildu at samgongan hevði skilt tað óvanliga í at skatta afturvirkandi. Jørgen Niclasen setti tí uppskot fram um at beina málið aftur í nevnd, so at eitt broytingaruppskot kundi orðast.
Hann fekk ikki viðhald í hesum, og uppskotið varð endaliga samtykt við 17 atkvøðum fyri og 10 ímóti.
Landsstýriskvinnan við fíggjarmálum fegnaðist á Facebook um at málið nú er samtykt. "Pensjónsnýskipanin júst samtykt við stórum meiriluta", skrivar hon á Facebook í dag (Mynd: Kristina Háfoss)


text:
Bingjupláss
Síðan IRF álegði bygdarráðunum at standa fyri ruskinnsavningini, hava
okkara bingjur staðið á keiøkinum. Tá bingjurnar komu at standa á
keiøkinum, var hetta ætlað sum ein fyribilsloysn, og tí hevur bygdarráðið,
líka síðan byrjan, roynt at finna øki, har bingjurnar kunnu standa, tó uttan at
hetta hevur eydnast. Í løtuni verður arbeitt við tveimum ítøkiligum
møguleikum, men enn er ov tíðliga at siga, um hesar loysnir verða
veruleiki. Bygdarráðið leggur stóran dent á at fáa hetta málið loyst
Vit fara samstundis at heita á borgararnar um, ikki at leggja burturkast á
keiøki, tá bingjurnar eru fullar.
Um so er, at onkur hevur størri nøgdir av burturkasti, ber til at koyra hetta
beinleiðis norður til IRF í Tjaldavík.


text:
Um tú ert sum eg, so ert tú eisini fallin fullkomiliga fyri reyða litinum, sum sæðst í øllum mótabløðum fyri tíðina. WAUW! og so er tað eisini tann ultimativi jólaliturin, og hóskar seg tí ótrúliga væl jólafrokostin. Ein kennir seg fínan í reyðum kjóla, tí tað hevur okkurt serstakt yvir sær. Tað vakrasta eftir mínari meining, er so at hava reyða varrastift til. YES! Men minst so til at halda hár og accessories einkult, so títt samlaða look ikki verður ov nógv av tí góða.
Eg havi valt fimm ymiskar, men vakrar reyðar kjólar frá ASOS.com. Allir eru fyri undir 300kr og kunnu tískil bíleggjast beinleiðis heim, uttan at toll verður lagt omaná.
************
Hesin HER er bæði elegantur og festligur.
Hesin HER er kanska eitt sindur fittari, og hevði eisini hóskað seg væl til jólaaftan. Mynstrið ger hann tó alt annað enn keðiligan.
Her skal man kanska tora eitt sindur væl. Hesin HER er sjálvsamur og líkist meira einum jakka enn einum kjóla, men tað er samstundis tað sum ger hann øðrvísi og kul!
Uhhlalaaa, all eyes on you! Hesin HER er sera vakur og elegantur við tí djúpa reyða litinum og flesunum.
Um tú ynskir at sleppa undan at anda inn alt kvøldið, so er hesin ein góð loysn! Hesin HER er meira avslappandi, men tó festligur við ermunum og mynstrinum á miðjuni.
Hvar dámar tær best at keypa? á netinum ella í handlunum?
M&K


text:
Betlehem
Betlehem (31° norðurbreidd 35° eysturlongd) (hebraiskt: בית לחם, arábiskt: بيت لحم) liggur á Vestara Áarbakka av Jordanánni í Palestina, umleið fimm kilometrar frá markinum til Ísrael og Jerúsalem. Betlehem varð grundlagdur í bronsualdrinum og var í jarnaldrinum ein stinnur skansi. Býurin varð ein partur av Jordan í 1950 og hersettur av Ísrael í 1967, tá býurin stóð í búskaparligum blóma av stóra áhuganum fyri og søkjanini til bíbilsku støðini. Hetta broyttist í 1993, tá friðaravtalan millum Ísrael og PLO (Palestinsku Frælsis fylkingina) bar í sær, at Betlehem fór undir palestinska sjálvstýrið.
Kristindómurin byrjaði í Betlehem. Sambært Nýggja Testamenti (Lukasevangeliinum 2, 4-7) er Betlehem Jesu føðibýur og heimstaður hjá Dávids ættini. Jesus sigst vera føddur í eini hellu í býnum. Betlehem hevur í 2012 umleið 29 000 íbúgvar, harav støðugt færri og færri eru kristin, tí tey kristnu í stórum tali flyta úr býnum. Orsøkin er lutvíst sokallaði trygdarmúrurin, sum Ísrael hevur sett upp uttan fyri býin, og lutvíst ósemjur við nýggju palestinsku myndugleikarnar. Í Betlehem eru 20 % av fólkinum kristin í 2012. Fyri nøkrum árum síðani vóru umleið helvtin kristin.
Ferðavinna[rætta | rætta wikitekst]
Talið á ferðafólkum, sum koma til føðibý Jesusar, Betlehem, økist í stórum. Hetta ber eisini í sær búskaparligan vøkstur í palestinsku sjálvstýrisøkjunum. Í Betlehem er talið av ferðafólki og pílagrímum í 2008 vaksið við 96,5 prosentum í mun til 2007. Meiri enn 1,1 millión ferðafólk hava vitjað býin, og í háárstíðini, sum er um jólini, eru enn fleiri ferðafólk væntandi til Betlehems. Eitt yvirlit yvir teir fyrstu níggju mánaðirnar í 2008, vísir, at árið í ár verður eitt metár, tá talið á vitjandi umræður, síðani tann sokallaða "intifadan" byrjaði í 2000. Sambært ísraelska ferðavinnuráðnum er orsøkin til tann stóra vøksturin í ferðafólkatalinum, at tað hevur verið hampiliga friðarligt í Betlehem síðani 2006, men eisini tí, at tað nú gongur skjótari at koma framvið ísraelsku eftirlitsstøðunum kring býin, og tí er ikki neyðugt at standi í bíðirøðum í tímavís. Saman við Betlehem, er ferðafólkastreymurin til Jeriko eisini vaksin við umleið 46 prosentum síðani 2007. Hesir báðir býirnir verða mettir at vera teir friðarligastu í palestinsku sjálvstýrisøkjunum, og eru lutfalsliga lættir at koma til og frá Jerúsalem.


text:
Vegleiðing til tann einstaka
Í lestrarvegleiðingini kanst tú fáa stuðul og hjálp í persónligum spurningum í sambandi við útbúgvingina.
Hetta kundi verið um persónligir spurningar sum:
- rættindi & skyldur
- trivnað
- klagur í sambandi við royndir og annað
- barnsburð
- sjúkur
- útbúgvingarstuðul
- farloyvi,
- lestrarskift
- flyting til annað lestrarstað
- eftir- og víðari útbúgvingar
- samrøður við lesandi, ið gevast
- møguligan lestrarsteðg
Tørvar tær vegleiðing, ert tú vælkomin til at seta teg í samband við lestrarvegleiðingina. Til ber at biðja um eina persónliga trivnaðarsamrøðu við lestrarvegleiðara á deildini. Øll vegleiðing fer fram í trúnaði.


text:
Jóan Petur Clementsen smíðar bát til Hoyvíkar
mentan02-02-2018 - 21:04 - Jóanis Nielsen
Sands Kommuna skrivar:
Bátasmiđurin í bygdini er í ferđ viđ at smíđa nýggjan bát til Hoyvíkar - tað er funningsmaðurin í Hoyvík, Petur Sivertsen, sum letur bátin byggja.Jóan Petur Clementsen sigur, at talan er um eitt 7- mannafar.
Báturin verđur 23 føtur, ella 11 og ein hálvan alin til longdar. Stýrhúsiđ verđur á miđjuni, og gangandi verđur framviđ í øđrum borđinum.
Bátasmíđ er handverk, sum í hesum føri arvast frá fađir til son.
Pápi Jóan Petur er Marius, sum hevur smíđađ nógvar bátar í síni tíð.
Stuttligt er at síggja hvussu væl tađ liggur fyri at fáa bondini at passa, stórt sæđ bara viđ hvøssu dólki sum høvuđsambođi.
Hesa løtuna vóru bróđur Jóan Petur, Róin, og feđgarnir Poul og Petur Allan Klementsen eisini inni á gólvinum og fingu eitt gott prát.
Hetta er bygdarlív tá tađ er best.


text:
Jarðfeingi hevur fingið nýggja heimasíðu, eina dagførda og snotiliga inngongd til stovnin.
Nýggja heimasíðan ger tað lættari hjá áhugaðum at fáa yvirlit yvir tað arbeiði, sum fer fram á stovninum og samstundis ger síðan tað eisini lættari at fáa upplýsingar um tað tilfar, Jarðfeingi framleiðir og umsitur. Tilfar so sum jarðfrøðilig kort og onnur kanningarúrslit á sjógvi og landi, fakligar bókmentir, seismiskar dátur og dátur frá oljuleitiboringum.
Nógv tilfar er tøkt á stovninum um føroyska jarðfrøði, og til ber eisini at senda jarðfrøðiligar spurningar inn umvegis síðuna.
Í løtuni er nógv fokus á fjórða útbjóðingarumfar til oljuleiting, sum letur upp 17. mai 2017 á fimtu FIEC-ráðstevnuni, sum Jarðfeingi skipar fyri.
Upplýsingar um hesa og aðrar ymiskar verkætlanir á stovninum fara altíð at finnast á forsíðuni á nýggju heimasíðuni. Jarðfeingi hevur eisini fingið sær ein Instagram profil, har til ber at fylgja okkara jarðfrøðingum á ferð. Nýggja heimasíðan er bæði á føroyskum og á enskum.


text:
Próvtøkur í Hoydølum
Niðanfyri er yvirlit yvir skrivligar próvtøkur í Hoydølum, umframt oyðiblað at søkja um at sleppa til sjúkrapróvtøku.
Áðrenn fyrsta skrivliga próvtøkudagin skalt tú í góðari tíð frammanundan hava loggað teg á ROYND2017, síðani á www.roynd.fo á telduni, sum tú ætlar tær at nýta til tær skrivligu próvtøkurnar.
Næmingurin hevur einsamallur fulla ábyrgd av, at teldan, hann brúkar til próvtøkuna, hevur atgongd til www.roynd.fo
Harumframt er alneyðugt, at tú er royndur í at goyma skjøl sum pdf fílu, tí skjalið, sum verður latið inn, tá próvtøkan er liðug, skal vera goymt sum pdf fíla.
Til næmingar, sum skulu til próvtøku: Møtið stundisliga kl. 08:40
-
Yvirlit yvir skrivligar próvtøkur
Yvirlitið yvir skrivligar próvtøkur er tøkt her.
-
Umsókn um sjúkrapróvtøku
Oyðiblað at søkja um sjúkrapróvtøku er tøkt her.


text:
Tað góða lívið í Føroyum
Arbeiðið hjá Fólkaheilsuráðnum tekur støði í Fólkaheilsuætlanini hjá Heilsumálaráðnum og heilsudefinitiónini hjá WHO: Heilsa er ikki bert frávera av sjúku, men eisini likamlig, sálarlig og sosial vælvera.
Mentala heilsu definerar WHO soleiðis:
Ein støða við trivnaði, har persónurin brúkar síni evni, klárar avbjóðingar og strongd í gerandisdegnum, og megnar at vera í felagsskapi við onnur fólk.
Mental heilsa rúmar tískil tvey element:
- Upplivingina, nevniliga at hava tað gott, at vera glað, í góðum lag og nøgd við lívið.
- At megna alt tú skalt gera í gerandisdegnum, sum til dømis at keypa inn, gera mat, fara til arbeiðis ella í skúla, vera í sosialum sambondum og megna ymisku avbjóðingarnar, sum ein vanligur gerandisdagur bjóðar.
Sambært WHO er mental heilsa tí eitt jaligt hugtak, sum rúmar meiri enn frávera av sálarligum sjúkum. Mental heilsa verður sædd sum ein støða, sum í ávísan mun fer tvørturum sjúkur. Tað er soleiðis møguligt at hava eina góða mentala heilsu og samstundis vera sjúk. Eisini ber til at vera frísk og samstundis hava eina vánaliga mentala heilsu. Mental heilsa kann tí fremjast bæði fyri sjúk og frísk fólk.
Fólkaheilsuráðið hevur tí sett sær fyri at fáa greiði á, hvussu vit føroyingar hava tað. Hvussu nøgd eru vit við lívið? Hvussu kenna vit okkum í gerandisdegnum? Hvussu hava vit tað í Føroyum í mun til, hvussu onnur hava tað aðrastaðni?
Til at máta hetta arbeiði hava vit valt at nýta leistin hjá OECD Better Life kanningini. Henda kanning nýtir 11 ymiskar indikatorar, og í fleiri av hesum verða Gallup spurningar nýttir til at svara spurningum, um hvussu trygg vit eru, hvussu nøgd vit eru, osfr. Tú kanst lesa meiri um hesa kanningina við hesi leinkju: http://www.oecdbetterlifeindex.org/#/11111111111
Fólkaheilsuráðið hevur júst fingið nøkur úrslit av kanningini, sum vísa, at vit í Føroyum eru sera nøgd við lívið samanborið við okkara grannalond. Vit liggja hægst í lívsnøgdsemi yvirhøvur. Í hesum sambandi hevur Fólkaheilsuráðið sett á stovn Facebooksíðuna Ræðuliga gott, har vit øll hava møguleika fyri at deila tær góðu søgurnar við lívinum í Føroyum.
Eisini her á síðuna fara vit at kunngerða úrslit frá kanningi um tað góða lívið í Føroyum.
http://issuu.com/folkaheilsa/docs/f__royar_besta_land____heiminum?workerAddress=ec2-50-16-101-221.compute-1.amazonaws.com
Føroyar besta land í heiminum.pdf


text:
Abstraktur
Abstraktur (av lat. abstrahere, "draga frá"). Úrtøkur, óítøkiligur. Tað mótsetta av ítøkur, ítøkiligur. Orðið abstraktur hevur verið nógv brúkt um modernaða myndlist, sum leggur høvuðsdent á form meira enn nágreiniliga søguliga lýsing. Í sambandi við tekst verður orðið abstraktur brúkt um heiti og orðingar, sum lýsa hugmyndir og hugtøk, t.d. eru gleði, sorg, góðska, óndskapur, forvitinskapur, óendaligleiki a. hugtøk. Tann abstrakta ella úrtøka orðingin verður hildin at tala til skilvísið og til heimspekiliga hugsan, t.d. orðingin "lív menniskjans í gleði og sorg frá føðing til deyða". Tann ítøka orðingin verður ofta hildin at tala meira til kenslurnar: sagt verður t.d. frá einum einstaklingi, sum er føddur í einum ávísum stað og er fyri ávísum hendingum, sum gleða hann ella gera hann syrgnan, og at enda doyr hann sín ítøka deyða í ávísum stað og ávísari løtu.


text:
Donsk skip útvega Miðeystri vápn
Donsk skip hava seinastu tíðina útvegað Miðeystri fleiri tons av vápnum og krígsútgerð, sum við stórari vissu enda í krígsraktum økjum sum Yemen ella hjá uppreistrarbólkum sum Islamskum Stati og al-Nusra í Sýria. Tað veit Ekstra Blaðið at siga frá.
Reiðaríið H. Folmer hevur í longri tíð havt tvey skip, 'Marianne Danica' og 'Hanne Danica', siglandi aftur og fram millum Burgas í Bulgaria og Jeddah í Saudi Arabia við krígsútgerð í lastini.
Hetta kemur millum annað fram í altjóða hav sneytaratænastum, har eisini ber til at síggja, at skipini hava siglt við góðsi, flokkað sum sera vandamikið, sum tildømis spreingievni og vápnum.
Sambært keldunum hjá Ekstra Blaðnum eru danskar manningar við teimum báðum skipunum.
"Sera sannlíkt" at vápnini verða seld víðari
Málið hevur longu vakt altjóða ans. Saudiski herurin brúkar nevniliga ikki vápn og krígsútgerð úr Bulgaria, og tí er sannlíkt, at tey skulu víðari til krígsrakt øki í Miðeystri, sigur altjóða serfrøðingurin í vápnahandli, Pieter Wezeman á svenska granskingarstovninum Sipri.
- Saudi Arabia plagar at keypa sera framkomna, sera dýra og nýtíðar útgerð til sín egna her. Tað hevði tí verið sera óvæntað, um teir tóku ímóti bulgarsku vápnunum, sum donsku skipini hava siglt við.
- Sannlíkt er tí, at teir selja vápini víðari. Vit vita, at Saudi Arabia er sera virkið í Yemen og Sýria, og tað er almenn vitan, at teir hava veitt krígsútgerð til tey bæði londini, sigur Pieter Wezeman
Ikki ólógligt at sigla við vápnum
Mótsatt fleiri øðrum evropeiskum londum kunnu donsk reiðarí frítt sigla við vápnum kring heimin, so leingi hetta ikki verður gjørt úr donskum havnum. Einastu undantøkini eru tey í løtuni 20 londini, sum forboð er ímóti at flyta vápn til. Listin telur hvørki Sýria, Yemen ella Saudi Arabia, so teimum kunnu donsk reiðarí púra lógliga útvega vápn.
Og hetta er púra burturvið, heldur Karsten Kristensen í danska fakfelagnum 3F.
- At vit ikki hava eina ordiliga lóggávu á hesum økinum, sum forðar fyri, at danskar fyritøkur útvega vápn, ið kunnu enda í kríigsøkjum, har tey kunnu verða brúkt ímóti donskum hermonnum, ið eru sendir út, er moralskt ófyrigeviligt, sigur hann.
- Neyðugt er at broyta lóggávuna, so skipini skulu biðja um loyvi hvørja ferð, tey skulu frakta vápn, sigur Karsten Kristensen.
Reiðari: Vit sigla við lógligum vápnum
Søren Pape Poulsen, løgmálaráðharri, hevur ikki viljað gjørt viðmerkingar til málið, skrivar Ekstra Blaðið.
Eigarain av reiðarínum, Jørgen Folmer, viðgongur fyri Ekstra Blaðnum, at tey bæði skipini hava siglt millum Bulgaria og Saudi Arabia, men hann heldur ikki, at hann hevur moralska ábyrgd fyri, at vápn kunnu enda í krígsøkjum.
- Sama hvat tú keypir og selur, so veitst tú ikki, hvar tað endar, og tað hevur tú heldur ikki ábyrgdina fyri. Eg sigli bert við lógligum vápnum. Punktum, sigur han.
Kelda: soefart.dk


text:
Á Eyelight Eye Center (Augljós) hava vit greið tænastumál. Vit eru bert nøgd við allar bestu úrslit. Vit kýta okkum at geva tær bestu sjónligu úrslitini, og vit meina, at vit hava bestu tøknina, royndirnar, trygdina og tænastuna at náa tínum málum.
Eylight Eye Clinic bjóðar nýggjastu tøkni innan lasara ljósbroytandi skurviðgerð. Okkara Schwind AMARIS lasari er ein spildurnýggjur “flúgvandi punkts lasari”, ið fremur eina silkibleyta profilering av hornhinnuni, sum hevur við sær eina framúrskarandi klára sjón – uttan sjónarhjálpartól. Skjótleikin hjá flúgvandi punktunum er 500 HZ, sum merkir, at 500 punkt leggjast afturat hvørt sekund. Hetta styttir viðgerðina niður í eina helvt, samanborið við undanfarnu lasararnar. Gjøgnum øll stigini í skurðviðgerðini hevur skurlæknin eftirlit við tjúktini á hornhinnuni við eini serstakari nýtsluskipan í lasaranum.
At nýta nýggjastu tøkniligu amboðini er tó ikki nógmikið undir eini lasaraskurviðgerð. Munurin millum ein yrkisgolfspælara og ein frítíðargolfspælara, har báðir nýta allarbestu útgerð, er eyðsýndur. Vit miða eftir at hava hægsta støðið innan útbúgving og virkisroyndum í okkara ljósbroytandi lasaraviðgerðum. Jóhannes Kristiansson MD PhD hevur fram fleiri enn 9000 ljósbroytandi lasaraskurðviðgerðir. Hann leyk kandidatprógv í eygnasjúkrafrøði á Duke University Eye Center í North Carolina, USA, sum áhaldandi hevur verið nr. 7 ella 8 í yvirlitinum hjá US News & World Report yvir bestu amerikansku eygnasjúkrahúsini. Hann luttók eisini í starvslæru (fellowship) í lasara ljósbroytandi skurðviðgerð og í hornhinnu- og útvortis eygnasjúkum á Duke Eye Center. Í 2001 flutti hann aftur til Íslands. Hann er enn tann einasti lasara ljósbroytandi skurðlæknin í landinum, sum hevur fullført starvslæru (fellowship) á hægri lærustovni í ljósbroytandi lasaraskurðviðgerð.
Eyelight Eye Clinic veitir trý ára trygd fyri lasara ljósbroytandi viðgerð. Hetta merkir, at um tú ikki ert nøgd/ur við úrslitið av viðgerðini, hevur tú rætt til bøtandi lasara ljósbroytandi skurðviðgerð uttan eyka kostnað í upp til trý ár eftir upprunaligu viðgerðina.
Við jøvnum millumbilum eftirkanna vit gjølla úrslitini av okkara skurðviðgerðum fyri at tryggja okkum, at okkara tól eru neyv og røtt.
Høgt tænastustøði er okkara serøki. Vit kenna tað sum ein heiður, at tú vísir okkum álit í sambandi við eygu tíni, og vit gera alt, ið stendur í okkara makt, at tryggja okkum, at tú upplivir best møguligu medisinsku tænastuna á hesum øki.
Okkara trygdarstøði er høgt. Tøknin, ið vit veita á okkara viðgerðarstovu til yvirflatu lasara ljósbroytandi skurðviðgerð, er tann nýggjasta frá viðgitnu týsku fyritøkuni Schwind. Hetta er Schwind AMARIS lasarin við kollveltandi og slóðbroytandi tøkni við sikti at fremja best møguligu sjónligu úrslit fyri okkara sjúklingar


text:
Oranjestad (Aruba)
Oranjestad er høvuðstaðurin í Aruba. Býurin hevur umleið 34 980 íbúgvar og er størsti býur á oynni. Navnið merkir Appelsinbýurin, men á lokala málinum, papiamento, verður býurin ofta umrøddur sum Playa. Oranjestad er uppkallaður eftir Willem van Oranje-Nassau.
Søga[rætta | rætta wikitekst]
Oyggin var funnin hin 26. juli 1499 av spanska sjófararanum Alonso de Ojeda. Av fyrstan tíð búðu arawakindianar í økinum. Frá 1636 gjørdist staðið ein havn sum West-Indische Compagnie (Niðurlendska Vestindiska Kompaníið) nýtti, og í 1797 gjørdist býurin høvuðsstaður á Aruba.


text:
Føroya Skipara- og Navigatørfelag sent stuðulsskriv til katalonsku stjórnina. Tað veit in.fo at siga.
Sambært in.fo hevur Skipara- og Navigatørfelagið sent skriv til katalonska tingið og Carme Forcadell i Lluis, forseta í sambandi við at fólkaatkvøða er sett at vera um loysing í Katalonia 1. oktobur.
Spanskir myndugleikar hava noktað Katalonia rættin at halda fólkaatkvøðuna, og fleiri politikkarar, ið stuðla atkvøðuni eru handtiknir, ímeðan aðrir eru hóttir við at verða settir í geglið, um teir stuðla katalonsku ætlanunum.
Spanski forsetin hevur boðað frá, at alt verður gjørt fyri at steðga fólkaatkvøðuni.
Á in.fo sitera tey Skipara- og Navigatørfelagið fyri at siga, at:
– Felagsskapur okkara, Føroya Skipara- og Navigatørfelag, vil við hesum vísa okkara fulla stuðul til fólkaræðisliga rættin hjá katalanska fólkinum at atkvøða 1. oktobur og tryggja fólkaræðisliga rættin hjá katalanska fólkinum sjálvi at avgera teirra politisku framtíð, skrivar nevndin í FSN.
Føroyskir landsmyndugleikar hava ongan stuðul víst enn, ímeðan Magni Arge og Sjúrður Skaale hava skrivað undir eina stuðulskvøðu saman við øðrum fólkatingslimum.


text:
Annað
Aðrar greinir
Hovedungdomstræner til TB1. desember 2017 | TB
Tvøroyrar Bóltfelag (TB) søger en hovedungdomstræner til klubbens ungdomsafdeling med start i januar 2018.
Om stillingen som hovedungdomstræner
Som hovedungdomstræner kommer du til at have det fodboldfaglige ansvar for børne- og ungdomstræningen i klubben.
Hovedungdomstræneren har ansvaret for, at klubbens … Les meira
Stórfingin gáva til felagið13. mai 2017 | TB
Í samband við 125 ára føðingardegnum hjá Tvøroyrar Bóltfelag er stórfingin gáva latin felagnum frá TG Seafood og TG Fish. Uppsetanina hevur Holm Electric v/ Jón Tórur Holm staðið fyri.
Talan er um nýggja klokku til vøllin inni við Stórá. … Les meira
Fyrsta yvirtøkan á Instagram6. apríl 2017 | TB
Eitt av hugskotunum til at stovna ein almennan vanga á Instagram fyri Tvøroyrar Bóltfelag var, at koma nærri teimum ymisku leikarunum og liðunum. Hetta verður nú roynt av fyrstan tíð, tá liðskiparin á TB/FC Suðuroy/Royn, Rógvi Joensen stendur fyri allarfystu … Les meira
Hjartaliga til lukku TB Flogbóltur27. februar 2017 | TB
Steypafinalan hjá flogbóltskvinnunm gjørdist ein sannur gysari, sum til alla lukku endaði við einum sigri til Tvøradamurnar og sostatt gjørdist TB Flogbóltur aftur steypavinnari.
Við hesum skal ljóða eitt hjartans til lukku til TB Flogbólti við avbera flotta úrslitinum.
Samstundis … Les meira
TB Flogbóltur í steypafinaluni21. februar 2017 | Jan Smedemark
Tvørafólk og serliga okur við kærleika fyri svørthvítu búnunum hjá Tvøroyrar Bóltfelag eiga leygardagin at visa okkara stuðul til kvinnu-flogbóltsliðið í svørthvítum. Tær skulu nevniliga leika steypafinaluna leygardagin 25. februar. Dysturin verður leiktur í ítróttarhøllini á Hálsi klokkan 13:00.
Við … Les meira
Minningarorð um Sverra Midjord14. oktober 2016 | TB
Vit her á TB síðuni geva nú víðari eitt skriv um Sverra Midjord, ið er sent til okkum av Bo Sandberg vegna pápa hansara, Poul Sandberg, ið hevur verið borðtennisvenjari á Tvøroyri í 1959 og 1960.
Bo Sandberg sigur fylgjandi … Les meira
Heimasíðan millum tær bestu16. februar 2016 | Jan Smedemark
Hetta er sjálvsagt nakað av einum pástandi frá webmaster at koma við, men eftir at hava kanna allar heimasíðurnar knýttar at fótbóltsfeløgunum í bestu deildini í Føroyum kunnu vit reypa okkum av, at hava eina av teimum bestu.
Heimasíðu tænastan … Les meira
Graslíkið óskalað26. januar 2015 | Jan Smedemark
Sum vit sóu í gjár, so var grasteppið loysna í eystara enda við Stórá. Sambært samrøðum, sum størru portalarnir hava havt við Odd Dimon og Kristin Michelsen, so hevur sjálvt teppið ikki tikið skaða av hesum.
Sostatt skal teppið bert … Les meira
Skaði á graslíkið25. januar 2015 | Jan Smedemark
Í morgun hevur eitt sindur av vindi verið við Stórá og tað hevur tíverri ført við sær, at graslíki hevur fingið skaða.
Sum tað sæst á myndunum, so hevur teppið loyst seg frá í eystaraenda.
Hetta er sera harmiligt, tí … Les meira
Tann perfekta TB jólagávan15. desember 2012 | TB
Í Sportmaster á Tvøroyri ber nú til, at keypa eina ørgrynnu av ymiskum TB souvenirs. Givið, at tað stundar til jóla, er ein av hesum lutum, eitt sera gott boð uppá eina jólagávu. Vørurnar, ið keypast kunnu, eru millum annað trý ymisk sløg av TB turrikløðum, tvey sløg av TB húgvum, TB poloshirt og TB venjingardraktir. Um tit ætla tykkum eina venjingardrakt, mugu tit tó skunda tykkum, tí seinasta freistin til at bíleggja eina tílíka til jólagávu, er í morgin kl 16. Hinar vørurnar eru flestar á lagur. So gleðið tykkara børn ella tykkum sjálvi til jóla, samstundis sum tit stuðla TB.
Les meira
TB legði sínar ætlanir fram í kvøld3. februar 2012 | TB
Á kunnandi fundi á Seglloftinum í kvøld, legði Tvøroyrar Bóltfelag sínar ætlanir fyri árið fram. Fjøldin var toluliga stór, og áhoyrararnar hoyrdu fyrst formannin, Andra Dalfoss taka orðið, áðrenn venjarin, hjálparvenjarin og forkvinnan í ungdómsdeildini fingu orðið. Eisini varð kunnað eitt sindur um vallarverkætlanina, sum umboð fyri Suðuroyar Ítróttardepil tóku sær av. Felags fyri røðararnar var, at teir greiddu frá um fyritaksemi sítt í næstum, og sigast má, at tað verður sera spennandi hjá TB viðhaldsfólki, tvørafólki og suðuroyingum sum heild í ár.
Les meira


text:
Um ta stóru hungursneyðina í Føroyum 1808—09 skrivaði skansakommandanturin, amtmaður Løbner, (tann fyrsti í Føroyum) til rentukamarið í Keypmannahavn. Eg skal, áðrenn eg lati hansara bræv tosa, bert flyta fram nakað lítið um hetta, soleiðis sum eg havi hoyrt tað frá fólki.
Søgnin sigur, og eg havi hoyrt tað frá ymsum hornum, at standurin var so ringur eitt mundi, at gamlir kíkar og homlubond vóru bloytt, kókað og etin; við tarabløðum í munninum lá fólk deytt her og har niðri í fjøruni.
Júst meðan neyðin var størst, kom skiparin Svarrer við farmi til tann kgl. Handilin. Menn vistu, at hann var væntandi higar; men nú var longu so langt síðani, tað frættist, at hann var farin úr Keypmannahavn, at fryktandi var fyri, at hann ikki fór at koma fram.
Stór var frøin um allar Føroyar, tá tað frættist, at nú var Svarrer komin.
Í yngri árum varð sagt mær av mongum, sum høvdu tað eftir teimum, sum livdu í hungursárunum, at dagin fyri sum Svarrer kom, sat ein hálvbýttur drongur í Havn uppi á einum steini og ruggaði og kvað: „Fyrst kemur hindin, og so kemur grindin!" Skipið kom og grind kom stutt eftir.
Andreas Weihe: “Søga og søgn”, 1933


text:
Matvøruútbúgvingin
Gastronom (kokkur) og gastronomhjálpari
Útbúgvingin til gastronomatstøðara tekur 1½ ár. Skúlagongd fer fram á Tekniska skúla í Klaksvík.
Útbúgvingin til gastronom tekur 3 ár og 7 mánaðir. Sum er kann 1. og 2. skúlaskeið takast á TSK og restin í DK. Um 1-2 ár er ætlanin, at øll útbúgvingin kann takast á TSK.
1. skúlaskeið er 20 vikur. Skeiðið endar við próvtøku.
2. skúlaskeið á 20 vikur er lutað sundur í 10 vikur starvsvenjing og 10 vikur skúlagongd. Skeiðið endar við próvtøku.
Fyri lærling við lærusáttmála er 2. skúlaskeið bert 10 vikur skúlagongd.
Verkliga læran til gastronomhjálparaútbúgvingina er 38 vikur og er skipað sum yrkisútbúgving við lærusáttmála, av hesum eru 2 vikur próvtøku í skúlanum.
Føðsluhjálpari og føðsluatstøðari
Útbúgvingin til føðsluhjálpara, ernæringshjælper, tekur 1½ ár. Skúlagongd fer fram á Tekniska skúla í Klaksvík.
Útbúgvingin til føðsluatstøðing, ernæringsassistent, tekur 3 ár. Sum er kann 1. og 2. skúlaskeið takast á TSK og restin í DK. Ætlanin, at um nøkur ár kann øll útbúgvingin takast á TSK.
1. skúlaskeið er 20 vikur. Skeiðið endar við próvtøku,
2. skúlaskeið á 20 vikur er lutað sundur í 10 vikur starvsvenjing og 10 vikur skúlagongd. Skeiðið endar við próvtøku,
Fyri lærling við lærusáttmála er 2. skúlaskeið 10 vikur skúlagongd,
verkliga læran til føðsluhjálparaútbúgvingina er 38 vikur og er skipað sum yrkisútbúgving við lærusáttmála, av hesum eru 2 vikur eftirmeting í skúlanum.
skúlagongdin í 1. og 2. skúlaskeiði fevnir um almennar lærugreinir, yrkislærugreinir, vallærugreinir og starvsvenjing.
skemalagda undirvísingartíðin og próvtøku í 1. og 2. skúlaskeiði til føðsluhjálpara er til samans 1080 pultstímar, umframt 360 klokkutímar í starvsvenjing.
Ársætlan:
Útbúgvingin byrjar í august við 1.skúlaskeiði, sum endar við próvtøku seint í januar. Her læra næmingarnir breitt innan matvøruøkið. Eftir lokna próvtøku hava næmingarnir førleika at koma í læru sum gastronomhjálpari, føðsluatstøðingur ella yrkisútbúgving innan matvøru. Tey, sum vilja í læru, leita sær sjálvi eftir læruplássi. Skúlin hevur gjørt samstarvsavtalu við Aalborg Food College, sum tryggjar, at støði og at útbúgvingin verða dagførd.
Yrkisútbúgving innan matvøru
Tað eru fleiri aðrar útbúgvingar innan matvøruyrki. Umframt gastron (fyrr nevnt kokkur) eru millum aðrar tænari, smyrjubreyðjomfrú, bakari og føðsluhjálpari. Sum nevnt hevur Tekniski Skúli í Klaksvík gjørt avtalu við Aalborg Food College um framhaldsútbúgvingar. Um næmingurin fer í læru sum gastronomur, verða 20-30 vikur av skúlagongdini góðkendar. Í øðrum yrkjum 20 vikur. Skúlagongdin í yrkisútbúgvingunum er millum 45 og 50 vikur. Við verkligu læruni nakað styttri enn 4 ár. Meiri sæst á http://www.foodcollege.dk/uddannelser/Sider/default.aspx
Innihald í fyrsta skúlaskeiðnum
Umframt ymsar verkligar lærugreinir í køkinum, eru eisini ástøðiligar og almennar lærugreinir. Tær almennu eru Føroyskt og Støddfrøði á E-stigi. Harumframt samfelagslæra, heilsulæra, náttúrlæra, kostfrøði, føðslufrøði, reinføri, søla og tænasta.
Freistin
at søkja inn á Matvøruútbúgvingina er á hvørjum ári 15. mars eins og til aðrar miðnámsútbúgvingar.
Upptøkukrav:
Lokið fráfaringarroynd fólkaskúlans (9.flokk) við nóg góðum úrsliti. Umsøkjarar verða bodnir til samrøðu áðrenn endaliga upptøku.
Umsókn:
Umsóknir til miðnám fara fram umvegis skipanina www.innskriving.fo


text:
Nýggja tilboðsblaðið hjá Á er komið út í húsini í dag og har goymir seg ein leskilig uppskrift til tykkum lesarar. Hetta er ein av mínum yndis cookies uppskriftum, og hon kann faktiskt tillagast til alt møguligt. Tískil valdi eg... Continue reading →
Mamma dregur ofta dessert á borðið ein sunnudag. Tað hoyrir líkasum til. Helst ein góðan ís, við onkrum søtum tilhoyri. Men tit, nú er eitt nýtt tilhoyr her. Eg komi ikki yvir, at eg ikki havi roynt hetta fyrr. Altso... Continue reading →
Eg eri enn í Thailandi! Her er fantastiska vakurt og heitt, men áðrenn eg fór bakaði eg hesar cookies’nar. Hesar eru góðar eitt kalt illveðurskvøld heima í Føroyum. Altso mær dámar væl at stákast í køkinum. Tað er blivið mítt... Continue reading →


text:
Blaksuppa
Arbeiðsháttur
Blandið mjøl og sukur, og rørið tað kalda blakið í smáum.
Vaskið sitrónina og rívið skalið niður í blakið.
Setið nú grýtuna útá og fáið upp á kók, meðan rørt verður vandaliga í henni.
Latið kóka í 5 minuttir, og latið síðan sukur útí eftir smakki.
Kókið mandlurnar, flysið og kloyvið, skolið rosinurnar.
Stroyið mandlur og rosinur á borðiskin, meðan sukrið loystist upp.
Pískið síðan róman og latið annaðhvørt í suppuna ella havið afturvið.
Í staðin fyri róma ber til at gera egg út á blaksuppu.
Nýtið tá 1 egg til 1½ l av blaki.
Tilfar1½ l av blaki
1 dl av hveitimjøli
1 dl av sukri
2 spsk. av rosinum
skal av 1/2 sitrón
15 g av mandlum
1 dl av róma


text:
Havnar Sjónleikarfelag - Sjónleikarhúsið
Aðalfundur felagsins 2015
Sum lýst í bløðunum leygardagin 28. Mars 2015 verður aðalfundur felagsins verður flaggdagin 25. apríl 2015 kl. 17.00 í Sjónleikarhúsinum.
Skrá sambært viðtøkum felagsins.
Aftaná verður ábit
- Karin Djurhuus
- Anna Sofía Egilstrøð
- Beinta Flóvinsdóttir
Uppskot til nevdarlimir skulu vera felagnum í hendi 7 dagar áðrenn aðalfundin.
Innkomin mál skulu vera nevndini í hendi 7 dagar áðrenn aðalfundin.
Bert tey sum hava goldið limagjald hava atkvøðurætt til aðalfundin.
Limagjaldið er 200,00 kr og skal flytast á konto 140.156.6 í Eik.
Havnar Sjónleikarfelag er farið undir fyrireikingar til heystleik sum verður:Fólk og dólgar í Kardamummubýi eftir Thorbjørn Egner.
Hesin leikur var seinast framførdur í 2004. Í hesum sambandi verður audition í mai.
Leikread 2015 hevur júst verið í Sjónleikarhúsinum, og í juli/august er Sjónleikarhúsið karmur um Operation Valentine sum Det Ferösche Compagnie setur upp.
So spennandi dagar eru fyri framman.
Møtið fjølment
Vegna nevndina
Karin Djurhuus, formaður


text:
Tað taka vit eina aðru ferð.....? -the show must go on
politikkur07-02-2018 - 14:27 - Jóanis Nielsen
Týskvøldið var aftur kjak í KvF.
Sum vant var Fólkaflokkurin, sum samb. øllum veljarakanningum er størsti andstøðuflokkur, heldur ikki hesaferð boðin í studio, hóast flokkurin sat við fíggjarmálum farna valskeiðið.
Men hetta er nú meira regulin enn undantakið hjá almenna miðlinum, sum m.a. ikki eina tað einastu ferð hevur havt fyrrverandi landsstýrismannin í fiskivinnumálum í kjaki um fiskivinnupolitikkin og broytingarnar gjørdar eru, síðani henda sosialistiska miðlasamgongan kom í Tinganes. Tað er púrasta óhoyrt.
Deja vu
Týskvøldið var evnið so júst kunngjørdu treystitølini, sum greitt vísa minkandi álit á búskapargongdina – óivað orsakað av politiska hurlivasanum í samgongu og landsstýri og so ótálmaða almenna útreiðsluvøksturin, sum nú eftir góðum tveimum árum er fer at nærkast milliardini.
Eitt politiskt deja vu til yvirskriftirnar valdagin 8. november 1988, tá málgagn Tjóðveldis á forsíðuni kunngjørdi, at allir kassar vóru á tremur og landið fleyt í hunangi – og at tað var ikki var lætt at vera í andstøðu undir slíkum umstøðum....?
Stutt eftir fór landið á heysin og 7000 fólk rýmdu av landinum.
Sjálvrós
Í kjakinum var tað bera uttanumtos og so sjálvrós – sjálvsagt. Landsstýriskvinnan slapp ótarnað, mest átøk eini jukebox (sum altíð), upp í saman at lira av sær viðurskifti, sum farnu árini hava orsakað, at samfelagið nú er í fullum snúningum og sum gevur landskassanum munagott yvirskot.
Harumframt slapp hon eisini tvær reisur líka at stinga ímillum, at alt hetta sjálvsagt skal síggjast í mun til árligu milliarda undirskotini hjá undanfarnu samgongu!
Ikki komma flutt
At sosialistiska samgongan ikki hevur flutt eitt komma í fíggjarpolitikkinum hjá undanfarnu samgongu, sum bjargaði landi og landskassa frá kollapsi, og avhendi eina fíggjarlóg við nærum javnvági í 2015, aftaná góðari hálvari milliard í árligum halli fýra ár frammanundan, verður sligið uppí glens av verandi landsstýri og púrasta burturtagt av samgongumiðlunum.
At so landsstýriskvinnan og hennara javnar uttan íhald og upp í saman farna valskeiði avnoktaði allan førda politikkin og kravdu og boðaðu frá, at allur politikkurin skuldi rullast aftur, verður slettis ikki umrøtt – miðilin ger heldur ikki minstu roynd at rógva afturáftur allar niðrandi yvirlýsingarnar, sum við dyggari miðlahjálp bar andstøðuna út í Tinanes. Hvar er tann upphevjaði kritiski journalistikkurin nú?
800 mio útreiðsluvøkstur
Einki er rullað aftur, politikkurin var jú ein succes – einki arbeiðsloysi, fólkatalið fór at vaksa, inntøkur landskassans tóku dik á seg, kommunukassarnir fyltust o.s.fr.
Eingin spyr, hví sosialistiska samgongan breyt egnu lyfti, men ístaðin hevur hildið fram við borgarliga politikkinum, burtursæð frá, at almennu útreiðslurnar nú við útgjaring óforsvarliga eru bólgnaðar við 800 mio kr, pengar tiknir inn frá vinnu og borgarum.
Samgongan hevur soleiðis umvegis grunnar og kassar hækkað árligu útreiðslurnar við 4 til 5%, men sleppur uttan kritiskar spurningar at rósa sær av kamuflerandi vøkstri uppá 1,9%. Sjálvrós og reyp, sum sleppur at standa ókannað og ósvarað.
Avdúkandi munur á viðferð
Tá so formaður sambandsfloksins loksins í endanum av kjakinum skuldi svara uppá páhaldið um milliarda undirskotini hjá undanfarnu samgonguni, sum landsstýriskvinnan smáflennandi var sloppin at servera hyggjarunum tvær ferðir, var verturin skjótur at bróta av og siga:
”Tað taka vit eina aðru ferð….”!?
Hevði undanfarna samgonga fingið somu jaligu og kínandi miðlaviðferð, sum henda sosialistiska gongan uppí saman fær – ja, so sótu verandi landsstýriskvinna og hennara líkar framvegis í andstøðu og proklameraðu betrivitandi fráboðanir og luftkastellir.
Men tað var ongantíð ætlanin, so
- the show must go on.
Bjarni Djurholm


text:
Fríggjadagin vóru bygdarráðið og leiðarin fyri teknisku deild í Nes kommunu og vitjaðu í Eysturoyartunlinum, har umboð fyri tunnilsfelagið og NCC tóku ímóti og greiddu frá arbeiðnum.
Ein triðingur er nú sprongdur av tunlinum, ella íalt 3.770 metrar, 1.963 metrar av Strondum og 1.807 metrar av Hvítanesi. Nú er nakað síðani at spreingingin viðv. rundkoyringini var liðug, og frá rundkoyringini hava teir nú sprongt 153 metrar mótri Hvítanesi og 185 metrar móti Rókini.
Fyrsta skotið var latið av 21. febr. 2017, ella fyri uml. einum ári síðani. Tunnilin verður liðugur í 2020.


text:
- Tíðindi, mentan og ítróttur
A-landsliðið úttikið
Komandi vikuskiftið, fríggjadagin og sunnudagin, skal A-landsliðið spæla tveir EM-undankappingardystir.
Fyrri dysturin verður ímóti Kýpros, og hin verður ímóti Grikkalandi.
Vinnandi landið spælir seg víðari til endaligu EM-undankappingina, sum verður í Noreg, Svøríki og Eysturríki.
Venjararnir, Kári Nielsen og Birgir Hansen, hava úttikið átjan spælarar.
Sekstan spælarar verða endaliga úttiknir. Nakrir skaðar eru í hópinum, og tí hava venjararnir úttikið átjan spælarar.
Dystarskráin:
Beinleiðis stroyming
Allir dystirnir verða spældir í Høllini á Hálsi í Havn. Kringvarpið stroymir dystirnar hjá Føroyum beinleiðis.


text:
Kommunan rindar bíðirúmið, men kærir landsstýrismannin
Dan Klein --- 03.02.2018 - 10:10
Tórshavnar havn hevur havt eina greiða avtalu um bíðirúmið í Nólsoy. Tórshavnar havn bygdi í síni tíð bíðirúmið og gjørdi eina leiguavtalu við Strandferðsluna. Sambært løgtingslóg um fólka- og farmaflutning hevur tað almenna skyldu at veita nøktandi flutningsskyldu, sum eisini umfatar farleiðina millum Nólsoy og Havnina.
Men hóast hetta í mong ár hevur verið eitt vanligt leigumál, so hevur Strandferðslan sagt sáttmálan um bíðirúmið upp og sett nólsoyingar í eina keðiliga støðu.
Men nólsoyingar skulu ikki vera við sviðusoð. Tórshavnar havn tryggjar, at bíðirúmið verður latið upp fyri nólsoyingum, sum ikki skulu kenna sviðan av, at landsstýrismaðurin ikki yvirheldur sínar skyldur.
Men tað prinsipiella í málinum endar ikki her, tí samstundis fara vit undir eina tilgongd at kanna embætisførðsluna hjá landstýrismanninum, serliga um hann yvirheldur sínar skyldur um ábyrgd landsstýrismanna.
Í tí sambandi verður landsstýrismaðurin møguliga kærdur fyri landsstýrismálanevndini.
Bogi Andreassen
formaður í Vinnunevndini


text:
Havnin hevur veruliga brynjað seg út til at taka ímóti gestum til sólarmyrkingina. Handlar, matstovur, kaffihús, søvn, kirkjur o.s.fr. hava øll longur opið í sambandi við tey mongu ferðafólkini, sum koma. Nógv spennandi tiltøk eru á skránni fyri at vísa okkara nattúru og mentan fram, t.d. tiltøk uppi í gomlu Hoyvíkini, á Húsareyni, siglitúrar, útferðir, gongutúrar, Føroyakvøld, konsertir o.s.fr. – alt fyri at gera hetta til eina serliga uppliving fyri bæði føroyingar og útlendingar.
Vit savnast á Vaglinum til eina hugnaløtu saman. Havnarkórið, undir leiðslu av Leif Hansen, stendur fyri felagssanginum, ið byrjar klokkan 23. Eftir hetta skipar dansifelagið Tøkum Lætt fyri føroyskum dansi – so tað verður næstan sum á ólavsøku.
Sí skránna her.


text:
Keypstreytir
Prísir
Allir prísirnir er í føroyskum krónum (DKK) íroknað 25% mvg um ikki annað er tilskilað.
Fyrivarni verður tikið fyri prísbroytingum, prentvillum og útseldum vørum.
Prísirnir eru bert galdandi í Føroyum.
Bílegging
Tú bíleggur við at skriva allar týðandi upplýsingar í bíleggingar útfyllingarteigarnar.
Teigarnir fyri navn, bústaður, bygd/býur, teldupostur, telefon skulu útfyllast.
Eftir bíleggingarmóttøku er avgreiðslutíðin vanliga 2-3 yrkadagur.
Er vøran ikki á goymslu, royna vit at útvega hana innan 10 dagar.
Gjaldshættir
Tú kanst gjalda við teimum mest vanligu gjaldskortunum. Um tú rindar við gjaldskorti, skalt tú bert tøppa inn kortnummar, endadag og eftirlitstal við bílegging av vøruni. Harvið loyvir tú teleshop.fo at taka upphæddina av tygara konto. Upphæddin verður ikki tikin av kontoini, fyrrenn vøran er send av goymsluni.
Búmerkið merkir, at teleshop.fo kann móttaka gjalding av bæði Visa/Dankort og Dankort.
Trygd við kortgjalding
Vit nýta trygdarprokollina SSL, sum loyniligger upplýsingarnar millum internet browsara (kortinnihavari) og ein internet servera (handilin). Hetta merkir, at teir upplýsingar, ið verða sendir, tá goldið er við gjaldskorti, verða vardir frá tygara teldu og til okkum.
Loyniliggeringin í sambandi við elektroniskan handil er SSL vanligasti hátturin og tann mest nýtti. Hesin hátturin verður mettur at verða ein ógvuliga tryggur háttur at flyta pening upp á. Á heimasíðuni http://www.betaling.dk ber til at síggja, hvussu ein SSL-gjalding verður framd.
Leveringshættir
Vøran verður send við Posta.
Returrættur
Um tú iðrar teg um keypið innan 14 dagar, afturgjalda vit fullan prís fyri vøruna, treytað av, at vøran er í upprunapakkitilfari. Vøra, ið verður latin inn aftur innan 14 dagar, men sum ikki uttan víðari kann seljast sum nýggj, verður ikki endurgoldin við fullum prísi.
Datatrygd
Upplýsingarnir, sum tú tastar inn, verða ikki nýttir til annað endamál enn til keypið av hesari vøru.


text:
Vit veita dygdargóða rustviðgerð í samstarvi við Dinitrol.
Bilarnir tola ikki veðrið, sum vit hava. Saltið á vegunum, høgu luftvætuna, høga saltinnihaldið og nógva kuldan. Hetta eru sera svárar umstøður hjá bilum okkara, sum av somu orsøk rusta verri enn bilar í øðrum londum. Vetur okkara í Føroyum hevur mint nógv um hin danska í ár, og tískil kunnu vit væl samanbera okkum við útsøgnirnar hjá Mads Raahede, sum er leiðari á rustviðgerðini hjá anti-rust fyritøkuni Dinitrol.
- Í Noregi og Svøríki hava tey lægri vetrartemperatur, sum gevur lægri luftvætu, og so nýta teir eiheldur salt á vegunum, sum vit gera her. Fastlandið í Evropa hevur hægri hita og lægri luftvætu av teirri orsøk, at nógv lond har ikki liggja við sjógvin. Vit hava saltvatn í luftini orsaka av sjógvinum kring okkum. Somuleiðis eru vetrar okkara um frostmarkið, sum gevur nógva luftvætu. Harumframt koyra bilar okkara runt í einum dunga av salti og kafa, greiðir Mads Raahede frá.
- Tað er ein náttúrulóg, at jarn og onnur metal rusta av tí at tey verða niðurbrotin av luft og vætu. Salt, bæði tað á vegunum og í luftinnihaldinum, framskundar rustin. Fyri at sleppa undan hesum, skal metallið verjast, soleiðis at tað ikki kemur í samband við luft, vætu og salt, sigur Mads Raahede og peikar á, at eitt tað mest umráðandi er at forsegla hesar lutir á bilinum.
- Anti-rust vørurnar hjá Dinitrol eru baseraðar á mineralolju og voks, sum á ein fullgóðan hátt verjir yvirflatuna á lakkinum. Harnæst eru fleiri evni, ið niðurberja og steðga menningini av rusti, vísir Raahede á.
Tað, at ein bilur er nýggjur, veitir á ongan hátt tryggleika fyri, at hann ikki rustar. Tða eru nevniliga eisini nýggir bilar, ið rusta.
- Lesið tykkara garanti væl. Kanska fevnir tað einans um gjøgnumtæring av yvirflatuni. Kanska fevnir tað ikki um samlingar og mekaniskar lutir. Bilarnir eru gjørdir til stóra altjóða marknaðin, har tað ikki verður tikið hædd fyri serligu donsku veg- og veðurumstøðunum. Vit kunnu síggja álvarslig rustálop á bilar, sum bara eru 3-4 ára gamlir, um teir ikki hava fingið eina góða undirvognsviðgerð, sigur Mads Raahede.
Bileigarar hava lyndi til bara at gerast varugir við yvirflatiska rustin. Verri er vorðið við ósjónliga rustinum í holrúmunum. Eitt nú verður kondensur í holrúminum við hurðina, tá ið tað er stórur munur á hitanum í bilinum og kuldanum uttanfyri.
- Eitt óviðgjørt holrúm hevur nógva vætu og er harvið í vanda fyri at fáa eitt umfatandi rustálop, sum fyrst sæst, tá ið tað er ov seint. Aftur her mást tú vera varugur við, at summar bilsmiðjur einans galvanisera uttastu síðuna av yvirflatuni. Á baksíðuni fær rusturin tískil frítt spæl. Fyri at røkka inn í holrúmini, krevst at tað verða nýttir tunnir verjumiðlar, ið treingja inn ígjøgnum eitt ú punktsveisaðar plátur. Tað hevur altíð verið eitt av vørumerkjunum hjá Dinitrol, sigur Mads Raahede at enda.
Høgni Eysturoy235 887 hogni@bilrokt.fo


text:
ES-ráðharrar stuðla IMO
Flutningsmálaráðharrarnir í ES taka fult undir við evropeisku sjóvinnuni. Tað kom fram á fundi í ráðharraráðnum hjá ES í síðstu viku, har flutningsmálaráðharrarnir samtyktu raðfestingarnar fyri samlaða maritima flutningspolitikkin hjá ES hetta til 2020.
”Vit eru sera fegin um góða stuðulin frá flutningsmálaráðharrunum til arbeiðið hjá IMO at fáa vakstrarhúsútlátini hjá sjóferðsluna niður", sigur stjórin á deildini hjá danska reiðarafelagnum í Bruxlles, Casper Andersen.
Danska reiðarafelagið Danske Rederier gongur á odda í at fáa eina alheims avtalu í lag við ítøkiligum málum.
"Vit halda, at kravið hjá Evropa-tinginum um, at kvotuhandilsskipanin hjá ES eisini skal fevna um sjóferðsluna, er ein óskynsamur framferðarháttur, ið fer at bera í sær meiri pappírsveldi og færri skerjingar, enn ein alheims avtala," sigur Casper Andersen.
Flutningsmálaráðharrarnir í ES eru samdir við IMO um, at tildømis veðurlagsbroytingar og umhvørvisvernd krevja alheims loysnir. Ráðharrarnir taka eisini undir við ítøkiligu dagsskránni hjá IMO, ið hevur til endamáls at skerja CO2-útlátini hjá sjóferðsluni á vári 2018.
”Vónandi verður næsta stigið, at nevndin setur ferð á eina nýggja, samlaða ES-strategi fyri maritima økið at avloysa ta núverandi, sum gongur út næsta ár,” sigur Casper Andersen.
Kelda: maritimedanmark.dk


text:
Eina Einar’s øl – Hjartaliga tillukku.
Nógv eru tey, ið altíð hava kallað ølið hjá Føroya Bjór Einar’s øl.
Starvsfólkið hevur valt at heiðra stjóran við einum serligum heiðursbryggi, kallað Einar’s Special. Hendan bjórin verður til sølu um nakrar dagar.
Hetta, tí at Einar tann 1. Februar 2017 verður 70 ár, og at hann hevur starvast á Føroya Bjór í fleiri enn 45 ár.
Einar Waag, stjóri á Føroya Bjór, er sonur gamla Einar Waag og Onnu Malenu Joensen úr Sørvági. Pápi gamla Einar, Símun í Vági, var giftur Karin, ætta úr Funningsstovu í Havn. Símun í Vági tók stig til Føroya Bjór og fór at bryggja í 1888.
Í dag starvast umleið 40 fólk á Føroya Bjór kring alt landið. Einar Waag virkar í dag sum stjóri á eini av elstu fyritøkum í Føroyum, sum hann hevur havt undir hond seinastu 47 árini.
Eftir lokið studentsprógv, fór Einar undir útbúgving sum bryggjmeistari í Munchen í 1968. Tvey ár seinni, í 1970, tók Einar við stjórastarvinum á Føroya Bjór, bara 23 ára gamal. Hesi seinastu gott og væl 47 árini hevur bryggjaríið ment seg frá einum minni virki til at vera eitt nýmótans ídnaðarvirki.
Einar giftist Elisu Holm úr Havn í 1974, og tey eiga dóttrina Anniku.
Einar hevur altíð verið virkin, har ídnaðurin er galdandi, og hann er sera nærlagdur, tá tað kemur til góðsku. Tí er ikki løgið, at Einar’s øl eisini hevur fingið góð skoðsmál uttanlands.
Hjartaliga tillukku við føðingardegnum og takk fyri gott samstarv.
Ynskja,
Starvsfelagar á Føroya Bjór
Einar’s Special (Fakta um ølina)
Einar’s Special er eitt Serbryggj við góðari samanseting av 8 ymiskum maltsløgum, humlu og tí besta savnað úr føroysku nátturuni.
Einar Waag hevur ein serligan tokka og stóra vitan um føroysku nátturuna, fuglar, seyð, plantur og alt livandi. Tí hava starvsfelagarnir á Føroya Bjór valt Føroysku náttúruna sum íblástur til Einar’s Special.
Í fjør varð við hjálp frá serkønum savnað tað besta av urtum og plantum úr føroysku náttúruni, hettar gevur Einar’s Special eitt eykað føroyskt krydd.
Einar’s Special er bryggjað fyri at heiðra Einar Waag á 70 ára føðingardegnum.


text:
Títlingskongur (lat. Regulus regulus L; da. Fuglekonge) er minsti fuglur í norðara helmingi av jarðknøttinum. Hann er grágrønur omaná, bleikgráligur í neðra, tvørtur um hvønn veingin ganga tvær hvítar rendur; á skallanum hevur hann ein fagran gulan topp við svørtum ringi uttanum — tað er av hesari »gullkrúnu«, hann hevur fingið navnið. Hann eigur í skógum víða hvar í Europa. Reiðrið líkist nakað mortítlingsreiðri; eina breiða fjøður heingir hann niður fyri dyrnar, so tær skulu ikki síggjast.
Í Føroyum sæst hann av og á, mest um heystið. Helst leitar hann í urtagarðar, og børn verða so fegin av at síggja henda evurslítla fugl, sum er so lívligur og vakur og spakur.
Eitt heystið var ein flokkur í Gásadali. Um mikkjalsmessu1) kom kavi, og teir vóru tá so stirdir, at teir lótu seg taka. Børnini bóru teir inn í stovuna og sleptu teimum á urtapottarnar. Tá ressaðust teir skjótt. Í 3 dagar hoppaðu teir har millum rósurnar og pikkaðu blaðlýs. So lættir vóru teir, at ikki bognaðu bløðini undan teimum. Tá var kavin burtur, og so sleptu børnini teimum út aftur. Og tað gjørdu tey rætt, tí inni liva teir stutt.
1) 29. september.
Úr: Mikkjal á Ryggi: Fuglabókin, Dýralæra II. 1951.


text:
Vit hoyra Jógvan Páll Sevdal og Svenning av Lofti, greiða frá møtirøðini, ið er í Betesda í Klaksvík frá mikudegnum 31. januar til sunnudagin 4. februar 2018. Boðskapurin hesar dagarnar er úr Fyrra Timoteusbrævi, samstundis sum fjølbroytt sangluttøka verður. Ein og hvør er hjartaliga vælkomin til hesi møti. Skráin fyri møtini: Trýst her
Vertur: Maria Mørkøre. Teknikari: Albin Johannesen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Nú eru minni enn 2 samdøgur til ársins FM í ½ marathon verður skoti í gongd uttanfyri Eik Banka her í Klaksvík. Eg havi verið sera spentur til júst hesa kapping, setti hana sum eitt av mínum mongu málum á leiðini til vónandi um ikki so langa tíð aftur at gjøgnumføra eitt heilt marathon. Hevði ein dreym um longu at gera tað í Reykjavík í august í ár.
Tíverri so fekk eg ein skaða tá eg náddi øðrum máli, 30. mars, nemliga at vinna á Heina Gregersen í 7. umfari í vetrarkappingini. Eg legði ov nógv fyri hendan dagin, eg var slettis ikki til reiðar at vinna á Heina. Eg fekk ein skaða í lyskuna, og hevur hetta nú hildi meg frá renning í meira enn 2 vikur.
Eg fari í morgin til lækna, og vónandi kann eg fáa eina ávísing til fysioterapeut so eg kann fáa neyðuga viðgerð og vegleiðing um hvussu eg skal venja.
Nú er so at vóna at veðrið verður okkum til vildar soleiðis at vit fáa eina frálíka kapping leygardagin. Eg fari so at hjálpa til, og gleðast saman við hinum rennarunum hendan dagin. Vónandi gongur ikki ov long tíð til eg aftur kann fara í renniskógvarnar.


text:
Jógvan Arge, sum 17. juni fylti 70, fer nú úr føstum starvi í Kringvarpinum. Persónliga vildi eg sagt Útvarpinum, tí tað er har hann hevur verið virkin, og tað er har eg havi møtt honum.
Eingin hevur sum Jógvan stuðlað uppundir, opnað dyr og givið íblástur at gera útvarp.
Eftir nærum hálva øld, heilt nágreiniliga 47 og eitt hálvt ár, sleppur hann ikki heilt Kringvarpinum, men fer at gera útvarpssendingar, nú sum fríyrkisfólk. Júst har var tað, at eg møtti tí professionella Jógvani. Á fríyrkisvøllinum. Tá sendingar, ikki triviellar tónleikasendingar, men seriøsar talusendingar, sum sagt varð, skuldu gerast.
Fyrstu boð vóru at finna eitt tema, sum tørvur var á, og so at fylla staklutir í umbidna tematiska karmin, so tú aldri varð í uppisetri. Síðan at meta um leveringsdigtigheit, eisini hjá teimum, ið skuldu medvirka. So at snøgga til og meta um heildina, finna eitt heiti, eina klokkutíð og eitt eyðkennislag. So var leyst og liðugt, og tú slapp á skránna. Takkað verið programmleiðaranum, medspælaranum og sparringspartnaranum Jógvani Arge.
Sendingarnar vóru nógvar. Úr rúgvuni kemur mær fyrst til hugs Vetrarbeytin og Skúlagáttin, sum vóru mánakvøld, og siglandi summarsendingin Kon-Tiki, sum var leygarkvøld.
Ein onnur sending, sum eisini var leygarkvøld, var Náttarravnar, sum Heðin Arge og eg fingu høvið at gera í kreppuni fyrst í nítiárunum. Ein sending, sum takkað verið fyrst og fremst Jógvani Arge, men eisini Jógvani Jespersen og Ova Olsen, bygdi nýggjar brýr millum triviellu tónleikasendingarnar og seriøsu talusendingarnar í Útvarpinum eitt leygarkvøld.
Jógvan gjørdi eksperimentið gjørligt. Og var heldur ikki uttan medábyrgd, tá eg púra óvæntað fekk eina norðurlendska virðisløn, Norbok, fyri mentanarsendingina Vetrarbreytin. Takk fyri tað!
Fríyrkisfólk hava brúk fyri tí leikluti, sum Jógvan hevur havt øll hesi árini.
Eisini í Tórshavnar kommunu høvdu vit eitt framúr gott samstarv, tá Havnin fylti hundrað sum fólkavald kommuna í 2009. Hundrað og seytjan tiltøk bleiv tað til.
Takk fyri róðurin higartil - til lukku við teim sjeyti og góða eydnu við nýggju tilveruni sum fríyrkisfólk í Kringvarpinum!


text:
Almannakunngering av tilboðsskrivi til partaeigarar felagsins
Tann 10. februar 2014 almannakunngjørdi Atlantic Airways P/f eina fráboðan um, at felagið ætlar at seta fram eitt sjálvboðið keypstilboð viðvíkjandi keypi av partabrøvum í Atlantic Airways P/f, tó ikki partabrøv, sum tilhoyra Vinnumálaráðnum, í samráð við Vinnumálaráðið til ein kurs, sum er ISK 4.403,28, ella DKK 210, fyri hvørt partabræv á nominelt DKK 100.
Keypstilboðið til partaeigarar felagsins er almannakunngjørt í einum tilboðsskjali, sum er góðkent av íslendska fíggjareftirlitinum.
Tilboðsskjalið kann lesast á heimasíðuni hjá Atlantic Airways P/f www.atlantic.fo, og eitt kunningarskriv saman við tilboðsskjalinum verður eisini sent av Atlantic Airways P/f til allar partaeigarar, sum eru noteraðir við navni (burtursæð frá partaeigarum, sum búgva í londum, har tað er í stríð við lóggávuna at seta fram slíkt tilboð). Tilboðsskjalið kann eisini lesast á skrivstovu felagsins: Atlantic Airways P/f, Vágar Airport, FO-380 Sørvágur.
Keypstilboðið er galdandi frá 13. mars og er galdandi til 22. apríl 2014, um ikki annað verður upplýst seinni. Góðkenning av keypstilboðnum skal fráboðast til bankasambandið hjá viðkomandi partaeigara ella til eitt børsmeklarafelag í so góðari tíð, at peningastovnurin ella børsmeklarafelagið kunnu viðgera og senda góðkenningina víðari til felagið, áðrenn tilboðstíðin er úti.
Tilboðs yvirlit (IS)
Tilboðs yvirlit (UK)
Sørvágur, tann 7. mars 2014


text:
Her kanst tú lesa ummælið av seinasta Vencili, sum Bergur Rasmussen skrivaði í Sosialinum herfyri. Vit takka høvundanum fyri loyvið at endurgeva ummælið. Les her >> Advertisements
Hon er ikki so kend her um leiðir, Anne Carson. Og tó, hon hevur, sum so manglur annar, staðið í Vencli. Í Vencli nummar 6 vóru 11 yrkingar eftir Anne Carson. Anne Carson var fødd í Toronto, Kanada 21. juni í 1950. Hon er professari í klassiskum bókmentum og málum. Hon hevur týtt eldri, grikskan […]
Á pápadegi Summar morgnar vakni eg Og varnist At eg hugsi Og sigi Og geri Sum pápi mín plagdi Tá ið hann Sum ungur plagdi At hugsa Og siga Og gera Líka sum eg geri nú Viðhvørt er tað sum ein alda Brýtur inn yvir meg Lyftir meg upp Og leggur meg trygt Á tað […]


text:
1920-1995
Oskar Hermannsson var føddur í Vestmanna og búði í Tórshavn. Hann starvaðist sum prentari og var ritstjóri á jólablaðnum Følv 1940-1979 og ritstjóri á Glugganum 1957-1959. Hann skrivaði og myndprýddi eisini í Míni jólabók
Útgávur:
1955 Tussarnir á tussatindum í Míni jólabók
1956 Ein summarseiður í Míni jólabók
1961 Skinnflugan í Míni jólabók
1982 Dalatussar í Míni jólabók
1983 Ímillum hest og manna í Míni jólabók
1984 Skinnflugan Grindalokkurin Eiturkoppurin í Míni jólabók
1992 Undir tussafjøllum
Heiður:
1993 Virðisløn M. A. Jacobsen fyri mentanarlig avrik
Umrøða:
B.N.H.J.: Oskar sjeyti á bartalsmessu. 14. september nr. 61, 1990


text:
Rotterdam
Rotterdam er ein kommuna, ein havnabýur og næststørsti býur í Niðurlondum. Rotterdam er landsins størsti havnabýur. Ein djúp á rennir á sjógv 28 km haðani. Saman við Europoort er Rotterdam eisini heimsins størsta havn. Nútíðarhavnin Europoort í Rotterdam kann avgreiða 300 farmaskip í senn. Nógv vara, sum flutt verður inn á meginlandið, verður fyrst uppskipað í Rotterdam og síðan flutt eftir áunum í prámum ella lektarum eystur í Týskland. Á heimvegnum taka teir so aftur týskar varur við sær, sum skulu útskipast í Rotterdam.
Ítróttur[rætta | rætta wikitekst]
Stórir fótbóltfelag í Rotterdam eru Feyenoord, Sparta Rotterdam og SBV Excelsior.


text:
Undirlívsbólkurin hjá Krabbameinsfelagnum bjóðar øllum kvinnum, sum hava ella hava havt krabbamein í undirlívi til eina hugnaløtu. Hugnaløtan verður týskvøldið 29. mai kl. 19.00 í hølunum hjá Krabbameinsfelagnum, Grønlandsvegur 58, 100 Tórshavn.
Undirlívsbólkurin hjá Krabbameinsfelagnum bjóðar til hugnaløtu
Dan Klein --- 16.05.2018 - 06:57
Undirlívsbólkurin hjá Krabbameinsfelagnum bjóðar til hugnaløtu
Undirlívsbólkurin hjá Krabbameinsfelagnum bjóðar øllum kvinnum, sum hava ella hava havt krabbamein í undirlívi til eina hugnaløtu.
Hugnaløtan verður týskvøldið 29. mai kl. 19.00 í hølunum hjá Krabbameinsfelagnum, Grønlandsvegur 58, 100 Tórshavn.
Ann Danielsen, serlækni í gynækologi/obstetrik á Landssjúkrahúsinum kemur at siga frá um eyðkenni fyri undirlívskrabba, hvussu viðgerð verður skipað og um seinfylgjur og viðgerð fyri seinfylgjur eftir sjúku og viðgerð av undirlívskrabba. Aftaná verður drekkamunnur, prát og hugnalig samvera.
Tá krabbamein rakar er vanligt at hava nógvar spurningar. Tørvurin á upplýsing, vitan, stuðli og hjálp kann vera stórur.
Tað er gott at fáa nógva og góða hjálp frá familju, vinum og fakfólki. Okkara royndir vísa, at tað harafturat hjálpir at hitta og koma saman við øðrum í somu støðu og sum hava kent sjúkuna á egnum kroppi.
At fáa eitt prát, stuðla og hjálpa hvør øðrum og í fullum trúnaði práta um tað, ið man hevur til felags og eisini um tað, ið kann vera torført og tungt at bera.
Vit gleða okkum til kvøldið og vóna at undirtøkan verður góð.
Um tú ynskir at taka lut, vinarliga boða frá í seinasta lagi mánadagin 28. mai kl.12.00 á telefon 317959 ella umvegis teldupost á kmf@krabbamein.fo


text:
Háradioaktiv evni í føroyskum sjóøki
16. mars 2015
Helgi Abrahamsen vísir til orðaskiftið sum var í løgtinginum í farnu viku, í sambandi við broytingar í lógini, sum áleggur fremmandum skipum at hava loðs umborð. Í lógaruppskotinum verður millum annað skotið upp, at føroysk handilsskip skulu sleppa undan loðsskyldu, um skipið er undir 100 metrar langt og hevur føroyskan skipara.
Men nøkur undantøk verða gjørd frá hesi reglu, og eitt av nevndu undantøkunum eru skip við háradioaktivum evnum umborð. ”Hetta reisir spurningin, um tað yvirhøvur er loyvt at sigla millum oyggjarnar við háradioaktivum evnum umborð,” sigur Helgi Abrahamsen.
Helgi Abrahamsen vil tí hava Johan Dahl at svara hesum spurningunum:
- Er loyvt skipum at sigla í føroyskum sjóøki við háradioaktivum evnum umborð?
- Um loyvt er skipum at sigla í føroyskum sjóøki við háradioaktivum evnum umborð, krevst so serligt loyvi til hesa sigling?
- Hvussu nær landi kunnu skip koma við háradioaktivum evnum umborð?
- Hvørjar serligar treytir skulu skip við háradioaktivum evnum umborð lúka?
- Hvørja tilbúgving hava vit at taka til, um so skuldi verið, at eitt skip við háradioaktivum evnum umborð, skuldi verið fyri eini vanlukku í føroyskum sjóøki?
Fyrispurningurin er settur sum ein grein 52a fyrispurningur – tað vil siga, at hann skal svarast skrivliga innan 10 yrkadagar.
RN
Aftur


text:
Skeivt at leggja stovnar saman við Landsverk
22. mai 2015
Tær fortreytir, sum skulu verða til staðar í sambandi við samanlegging, sum t.d. uppgávur sum líkjast og felags bygningar og høli, eru ikki til staðar, samstundist sum talan er um heilt ymiskar stovnsmentanir, sum illa ber til at samansjóða
Samanlegging
Ein arbeiðsbólkur hevur gjøgnumgingið stovnin Landsverk og er m.a. komin við nøkrum uppskotum um, hvørjir stovnar kunnu leggjast til Landsverk. Hesi uppskot eru ikki væl undirbygd og tí vil eg gera hesar viðmerkingar.
Slíkar samanleggingar av fleiri stovnum er uttan iva ætlað sum rationaliseringar á økinum, herundir at fremja sparingar og veita eina betri tænastu.
Men eg má siga, at eg taki ikki undir við hesum samanleggingum, tí eg haldi ikki, at hetta kemur at gagna Landsverk sum stovni og kann í ringasta føri koma at skaða teir stovnar, sum ætlanin er at leggja saman við Landsverk.
Samanlegging er ikki altíð loysnin, tað vísa royndirnar við samanlegging av Útvarpi og Sjónvarpi, serliga tá fyrireikingarnar ikki eru nøktandi. Vit loysa ongan trupulleika, við at leggja fleiri uppgávur afturat einum stovni, sum møguliga ikki virkar optimalt í forvegin.
Tær fortreytir, sum skulu verða til staðar í sambandi við samanlegging, sum t.d. uppgávur sum líkjast og felags bygningar og høli, eru ikki til staðar, samstundist sum talan er um heilt ymiskar stovnsmentanir, sum illa ber til at samansjóða. Sostatt er ikki gjørligt at náa nakrar stórrakstrarfyrimunir og synergieffektir við felags leiðslu, felags umsiting, felags kantinu, felags innkeyp o.a.
Landsverk
Partar av Landsverk, virka væl, t.d. kavarudding og gevur borgarunum eina nøktandi tænastu, meðan aðrir partar so sum planlegging og røkt av landsvegunum o.a., eins og ráðgeving, byggileiðsla og byggieftirlit av størri og smærri verkætlanum og øðrum uppgávum, sum stovnurin hevur havt ábyrgdina av, ikki virka nøktandi.
Fyri mær er verkætlanin, sum Landsverk hevði ætlanir um at fremja móti Skálafjørðinum, um at gera eina 51 metra høga stabbabrúgv tvørtur um Skálafjørðin ræðandi, serliga tá eg hugsi um løtuna, tá oljuboripallurin West Herkules, sum er 128 metrar høgur, kom siglandi inn á Skálafjørðin.
Nei, vit skulu fyrst finna út av, hvørjar uppgávur verandi Landsverkstovnur skal hava framyvir, áðrenn vit tosa um samanleggingar, og vil eg heilt stutt nevna 2 stovnar.
Strandferðslan
Strandfaraskip Landsins er ein stovnur, sum ikki hevur virkað optimalt hesi seinastu árini, hvørki fíggjarlstýring ella tænastur. Men at leggja Strandfaraskip Landsins saman við Landsverk, er ikki uppskriftin uppá eina loysn á trupulleikunum hjá Strandfaraskipum Landsins.
Akstovan
At leggja Akstovuna undir Landsverk eri eg beinleiðis ímóti, tí her hava vit við ein stovn at gera, sum undir teimum givnu fíggjar-, lógar- og kunngerðarkarmunum virkar væl.
Og við teimum mongu og krevjandi uppgávum, sum stovnurin røkir í dag, er neyðugt at Akstovan virkar og skipar sínar trygdar- og eftirlitsuppgávur skjótt og væl fyri borgaran.
Ein samanlegging av Landsverk og Akstovuni, sum næstan einki hava til felags, vil fyrst og fremst verða eitt ”haft um beinini” á Akstovuni, umframt at verða darvandi fyri virksemið hjá Akstovuni framyvir, og tað ynski eg ikki skal henda fyri tær tænastur, sum stovnurin veitir borgarunum.
Alfred Olsen
Løgtingsmaður fyri Sambandsflokkin og formaður í Vinnunevndini
RN
Aftur


text:
Hornabóltur
Hornabóltur, á donskum og fleiri øðrum málum verður Baseball brúkt, er tjóðarítrótt í USA. Fyrsti dysturin ímillum skipað lið var í New Jersey í 1846. Fyrsta landskappingin var í 1876, og nú á døgum er hornabóltur næstbest umtókta ítróttargrein í Amerika, beint aftanfyri amerikanskan fótbólt. Leikararnir hava handska á hondini og rimagrímu fyri andlitinum. Baseball-leikarar brúka bólttræ og harðan bólt. Siður er, at forsetin kastar fyrsta bóltin, tá ið landskappingin MLB (Major League Baseball) í hornabólti byrjar.


text:
Tað eru fremstu bólkar innan klassiskan tónleik í Føroyum, ið standa fyri hesum átaki. Luttakandi eru Føroya Symfoniorkestur, tónleikabólkurin Aldubáran, kórið Tarira og úrvalsnæmingar á Musikkskúla Miðnámi. Harafturat kemur úrmælingabólkurin Norrbotten NEO úr Svøríki at vitja og er talan um eitt hitt fremsta, norðurlendska orkestrið innan sítt økið.
Í nógv ár hevur tónleikafagnaðurin Summartónar tikið sær av at hava konsertir um alt landið við smærri bólkum. Hetta hevur givið mongum eina tónleikaliga uppliving. Bæði føroyingum og útlendingum.
FramRás leggur seg tó eftir, at hava tónleik á skránni fyri størri bólkar og orkestur og verða allar framførslur í Tórshavn.
Á skránni hjá Føroya Symfoniorkestur er m.a. stórfingna 7. symfoniin hjá Antonin Dvorak, norskir tónar eftir Geir Tveitt og so forvitnisligt nýtt verk hjá Atla K. Petersen, har ið okkara fremsti úrmælingur á trombon, Andras Olsen, fer at framføra.
FramRás lýtir úteftir í sínum virki og tónleiki og hevur knýtt framúr norðurlendsk tónleikanøvn afturat sær. Svenska Norrbotten NEO kemur at framføra og eisini verður forvinislig vitjan úr Noregi. Hin ungi og evnaríki dirigenturin Trond Husebø kemur at stjórna Føroya Symfoniorkestri og Aldubáruni.
Fyrireikararnir hava lagt seg eftir, at gera eina fjølbroytta skrá, har ið fremstu klassisku tónleikabólkarnar framføra alheimstónleik í Føroyum.
Konsertirnar verða í Norðurlandahúsinum og í Listaskálanum í Tórshavn.
Konsertirnar eru:
Hósdagur 16. september kl. 19.30 Aldubáran Norðurlandahúsið
Fríggjadagur 17. september kl. 19.30 Tarira Norðurlandahúsið
Leygardagur 18. september kl. 16.00 Musikkskúla Miðnám Norðurlandahúsið
Leygarkvøld 18. september kl. 19.30 Føroya Symfoniorkestur Norðurlandahúsið
Sunnudagur 19. september kl. 16.00 NorrbottenNEO Listaskálin
Atgongumerki á kr. 100,- fáast í Norðurlandahúsinum ella á www.nlh.fo. Konsertin við Musikkskúla Miðnámi er ókeypis.